Državni proračun Republike Hrvatske

Katančićeva 5

10000 Zagreb

Žiro račun: **HR1210010051863000160**

BILJEŠKE UZ FINANCIJSKE IZVJEŠTAJE ZA RAZDOBLJE

1. SIJEČNJA – 31. PROSINCA 2023.

Zakonski okvir

* Zakon o proračunu (Narodne novine, br. 144/21)
* Zakon o izvršavanju Državnog proračuna Republike Hrvatske za 2023. godinu (Narodne novine, br. 145/22, 63/23 i 129/23)
* Pravilnik o proračunskom računovodstvu i računskom planu (Narodne novine, br. 124/14, 115/15, 87/16, 3/18, 126/19 i 108/20)
* Pravilnik o financijskom izvještavanju u proračunskom računovodstvu (Narodne novine, br. 37/22)
* Pravilnik o proračunskim klasifikacijama (Narodne novine, br. 6/10, 120/13 i 1/20)

# BILJEŠKE UZ IZVJEŠTAJ O PRIHODIMA I RASHODIMA, PRIMICIMA I IZDACIMA

Bilješka 1.

Izvještaj o prihodima i rashodima, primicima i izdacima sastavljen je za razdoblje 1. siječnja do 31. prosinca 2023. godine i uključuje prihode i primitke, rashode i izdatke Državnog proračuna odnosno poslovne događaje glave 06 Ministarstva financija – ostali izdaci države evidentirane u Glavnoj knjizi državnog proračuna. U ovom izvještaju ne iskazuju se prihodi i rashodi, primici i izdaci proračunskih korisnika po prirodnoj vrsti troška jer su oni na taj način iskazani u glavnim knjigama proračunskih korisnika i njihovim financijskim izvještajima. U ovom izvještaju iskazuju se prijenosi proračunskim korisnicima za financiranje njihove redovne djelatnosti koji se kod izrade konsolidiranog financijskog izvještaja državnog proračuna eliminiraju s obzirom da se radi o međusobnim transakcijama između Državnog proračuna i proračunskih korisnika državnog proračuna.

Podaci za popunjavanje financijskih izvještaja dobivaju se iz Glavne knjige proračuna koju informatički podržava SAP sustav.

Poslovanje Državnog proračuna obavlja se preko jedinstvenog računa riznice u HNB broj: HR1210010051863000160 za poslovanje u službenoj valuti Republike Hrvatske i deviznih računa u poslovnim bankama.

Bilješka 2.

U obrascu PR-RAS iskazani su:

|  |  |
| --- | --- |
| * ukupni prihodi poslovanja (Šifra 6) | 16.866.022.993,97 |
| * ukupni rashodi poslovanja (Šifra 3) | 18.124.739.297,21 |
| ***manjak prihoda poslovanja (***Šifra Y001***)*** | ***1.258.716.303,24*** |
| * ukupni prihodi od prodaje nefinancijske imovine (Šifra 7) | 30.959.236,31 |
| * ukupni rashodi za nabavu nefinancijske imovine (Šifra 4) | 0,00 |
| ***višak prihoda od nefinancijske imovine (Šifra X002)*** | ***30.959.236,31*** |
| * ukupni primici od financijske imovine i zaduživanja (Šifra 8) | 6.975.549.376,48 |
| * ukupni izdaci za financijsku imovinu i otplate zajmova (Šifra 5) | 4.380.472.658,98 |
| ***višak od financijske imovine (Šifra X003)*** | ***2.595.076.717,50*** |
| ***višak prihoda i primitaka (Šifra X005)*** | ***1.367.319.650,57*** |

Na ostvarenje prihoda državnog proračuna u 2023. godini utjecala su makroekonomska kretnja u gospodarstvu te učinci prihodnih mjera koje je Vlada RH donijela u travnju i listopadu 2023. godine u okviru paketa mjera za zaštitu kućanstava i gospodarstva od rasta cijena. Značajan učinak na prihode proračuna imala su sredstva pomoći institucija i tijela EU. To se ponajprije odnosi na sredstva iz prethodnog, ali i novog Višegodišnjeg financijskog okvira 2021. – 2027. te iz Mehanizma za oporavak i otpornost, kao i na sredstva iz Fonda solidarnosti EU, koja su usmjerena na obnovu javne infrastrukture, ponajprije obrazovne, zdravstvene i kulturne, oštećene u razornim potresima na zagrebačkom i petrinjskom području. Porezne izmjene također su imate utjecaj na kretanje prihodne strane proračuna tijekom 2023. godine.

U 2023. godini prihodi poslovanja ostvareni su u iznosu od 16.866.022.993,97 eura, odnosno 21,2% više u odnosu na prethodnu godinu, dok su rashodi poslovanja ostvareni u iznosu od 18.124.739.297,21 eura, odnosno 23,5% više nego prethodne godine.

Rast ukupnih rashoda poslovanja proizašao je najvećim dijelom iz rasta rashoda za kamate za izdane trezorske zapise, rashoda za kamate za primljene kredite i zajmove od međunarodnih organizacija, institucija i tijela EU te inozemnih vlada, rashoda za kamate za primljene kredite i zajmove od kreditnih i ostalih financijskih institucija izvan javnog sektora, rashoda za pomoći unutar općeg proračuna po protestiranim jamstvima te rashoda za prijenose proračunskim korisnicima iz nadležnog proračuna za financijsku imovinu i otplatu zajmova. Manjak prihoda poslovanja utvrđen za 2023. godinu iznosi 1.258.716.303,24 eura, dok je manjak prihoda poslovanja u 2022. godini iznosio 757.612.515,33 eura, odnosno u 2023. godini manjak prihoda poslovanja veći je za 66,1% u odnosu na manjak utvrđen 2022. godine. Na povećanje manjka utjecalo je povećanje prethodno navedenih kategorija rashoda. U 2023. godinu prenesen je manjak prihoda poslovanja u iznosu od 12.479.299.476,85 eura, pa ukupni manjak prihoda poslovanja za prijenos u 2024. godinu iznosi 13.738.015.780,09 eura.

Prihodi od prodaje nefinancijske imovine ostvareni su u 2023. godini u iznosu 30.959.236,31 eura što predstavlja smanjenje ostvarenja ovih prihoda od 66,2% u odnosu na ostvarenje u 2022. godini, s obzirom na to da je u 2022. godini u okviru prihoda od prodaje nefinancijske imovine evidentirana prodaja broda Nov. 514 temeljem sklopljenog ugovora o kupoprodaji između Ministarstva gospodarstva i održivog razvoja i kupca predmetnog broda. U 2023. nije bilo poslovnih događaja u okviru rashoda za nabavu nefinancijske imovine, u odnosu na 3.002.389,01 eura ostvarenih rashoda u 2022. godini. Na kraju 2023. godine utvrđen je višak prihoda od prodaje nefinancijske imovine u iznosu od 30.959.236,31 eura, što je 65,1% manje ostvaren višak u odnosu na ostvareni višak u 2022. godini. Manjak prihoda od prodaje nefinancijske imovine prenesen u 2023. godini iznosi 8.504.203.762,68 eura, pa ukupni manjak prihoda od prodaje nefinancijske imovine za prijenos u 2024. godinu iznosi 8.473.244.53 eura.

U 2023. godini su primici od financijske imovine i zaduživanja iznosili 6.975.367,48 eura, odnosno povećali su se za 26,9% u odnosu na 5.494.962.018,73 eura primitaka ostvarenih u 2022. godini. Na povećanje ostvarenih primitaka utjecalo je povećanje primitaka od povrata zajmova danih kreditnim institucijama u javnom sektoru te primitaka od povrata depozita od tuzemnih kreditnih i ostalih financijskih institucija. Izdaci za financijsku imovinu i otplate zajmova ostvareni su u 2023. godini u iznosu od 4.380.472.658,98 eura, odnosno 29,3% manje nego u 2022. godini kada su ostvareni u iznosu od 6.196.807.004,82 eura. U 2023. godini ostvaren je višak primitaka od financijske imovine nad izdacima u iznosu od 2.595.076.717,50 eura, dok je u prethodnoj godini ostvaren manjak u iznosu od 701.844.986,09 eura. Višak primitaka od financijske imovine u 2023. godini najvećim dijelom proizlazi iz načina evidentiranja kratkoročnih depozita koji prelaze u sljedeću godinu. Naime, sukladno članku 32. stavku 4. Pravilnika o proračunskom računovodstvu i Računskom planu kratkoročni depoziti evidentiraju se zaduženjem odgovarajućeg računa skupine 12 i odobrenjem računa novčanih sredstava, a dugoročni depoziti i kratkoročni depoziti koji se vraćaju u sljedećoj godini evidentiraju se i preko odgovarajućih računa razreda 5 Izdaci za financijsku imovinu i otplate zajmova i 8 Primici od financijske imovine i zaduživanja. Naime, krajem prosinca 2022. godine (23. i 29. prosinca) oročeno je ukupno 1.400.000.000,00 eura ostvarenih, u najvećem iznosu, iz sredstava Europske unije, odnosno fonda Mehanizma za oporavak i otpornost u iznosu od 700.000.000,00 eura te instrumenta SURE (Europski instrument za privremenu potporu radi smanjenja rizika od nezaposlenosti u izvanrednoj situaciji) u iznosu od 548.212.500,00 eura. Sredstva su oročena do 5. siječnja 2023. godine kada je evidentiran primitak od povrata depozita u kreditnim i ostalim institucijama.

Preneseni višak primitaka od financijske imovine u 2023. je iznosio 21.228.331.951,66 eura, slijedom čega višak primitaka od financijske imovine koji se prenosi u slijedeću godinu iznosi 23.823.408.669,16 eura.

Ukupni rezultat Državnog proračuna za 2023. godinu je višak prihoda i primitaka u iznosu od 1.367.319.650,57 eura, a s obzirom na to da je iz 2022. u 2023. prenesen višak prihoda i primitaka u iznosu od 244.828.712,13 eura, ukupni višak prihoda i primitaka raspoloživ u sljedećem razdoblju iznosi 1.612.148.362,70 eura.

Bilješka 3.

Šifra 61 Prihodi od poreza

Prihodi od poreza u 2023. godini ostvareni su u iznosu od 15.379.909.940,69 eura, odnosno za 19,3% više u odnosu na prihode od poreza ostvarene u 2022. godini. Na rast prihoda od poreza u promatranom razdoblju najvećim je dijelom utjecalo povećanje prihoda od poreza na dobit poduzetnika koji je ostvaren za 52,1% odnosno 800 milijuna eura više u odnosu na ostvarenje u 2022. godini.

Porez i prirez na dohodak od kapitala te ostali porezi i prirezi na dohodak prihodi su jedinica lokalne i područne (regionalne) samouprave, stoga se ne iskazuju u financijskom izvještaju državnog proračuna.

Bilješka 4.

Šifra 6121 do 6125 Porez na dobit

Prihodi od poreza na dobit ostvareni su u 2023. godini u iznosu od 2.351.288.917,58 eura što je povećanje za 51,4% u odnosu na ostvarenih 1.533.635.044,29 eura u 2022. godini. Povećanje prihoda rezultat je vrlo dobrog poslovanja poduzeća u 2022., budući se porez na dobit u tekućoj godini plaća se na temelju poslovanja poduzetnika prethodne godine. Također, zajedno s godišnjim obračunom poreza na dobit uplaćen je i jednokratni dodatni porez na dobit u iznosu od 250.327.039,56 eura.

Dodatni porez na dobit uplatili su oni poduzetnici koji su ostvarili prihode veće od 39,8 milijuna eura u 2022. godini, a kojima se utvrdila oporeziva dobit u iznosu većem za 20% u odnosu na prosjek oporezive dobiti iz četiri prethodna porezna razdoblja.

Bilješka 5.

Šifra 6141 do 6148 Porezi na robu i usluge

Prihodi od poreza na robu i usluge u 2023. godini ostvareni su u iznosu od 12.949.302.252,17 eura te su za 15% veći u odnosu na ostvarenje u prethodnom razdoblju. Porezi na robu i usluge obuhvaćaju porez na dodanu vrijednost, porez na promet, posebne poreze i trošarine, poreza na korištenje dobara, ostale poreze na robu i usluge, poreze na dobitke od igara na sreću i naknade za priređivanje igara na sreću.

Prikupljeni prihodi od poreza na dodanu vrijednost u 2023. godini su veći za 16,9% u odnosu na ostvarene prihode u 2022., a rezultat su rasta osobne i turističke potrošnje, prethodno spomenutih poreznih rasterećenja te kretanja cijena. Naime, promet u trgovini na malo povećan je u nominalnim iznosima 12,5% u 2023. godini, a turistička sezona bila je vrlo dobra.

Prikupljeni prihodi od trošarina i posebnih poreza u 2023. su ostvareni za 6,7% više u odnosu na ostvarenje 2022. godine pod utjecajem rasta gospodarske aktivnosti, koji je rezultirao povećanjem intenziteta prometa i potrošnje trošarinskih proizvoda. Sukladno tome, dobar dio trošarinskih prihoda u 2023. godini zabilježio je međugodišnji rast. Međugodišnje smanjenje zabilježili su prihodi od trošarina na duhanske proizvode, bezalkoholna pića i pivo. Najveći međugodišnji rast zabilježili su prihodi od posebnog poreza na osobne automobile, ostala motorna vozila, plovila i zrakoplove.

Bilješka 6.

Šifra 62 Doprinosi

Uplate koje su evidentirane na prihodima od doprinosa za zapošljavanje odnose se na uplate s osnova dugovanja po osnovi doprinosa za zapošljavanje, budući da je isti ukinut od 1. siječnja 2019. godine. Prihodi od doprinosa u 2023. godini ostvareni su u iznosu od 1.220.911,03 eura te bilježe međugodišnje smanjenje u odnosu na 2022. godinu kada su ostvareni u iznosu od 1.671.240,98 eura.

Bilješka 7.

Šifra 6323 Tekuće pomoći od institucija i tijela EU, Šifra 6324 Kapitalne pomoći od institucija i tijela EU

U financijskom izvještaju državnog proračuna na šifri 6323 Tekuće pomoći od institucija i tijela EU i 6324 Kapitalne pomoći od institucija i tijela EU iskazani su samo prihodi od refundacije iz pomoći EU kod EU projekata koji se prvotno financiraju iz nacionalnih sredstava, a nakon odobravanja isplaćenih troškova projekta sredstva se refundiraju u visini priznatih troškova (Izvor financiranja 55 *Refundacije iz pomoći EU*). Navedeno se odnosi na izravna plaćanja poljoprivrednim proizvođačima (Europskog poljoprivrednog jamstvenog fonda), projekte koje provodi Državni zavod za statistiku u statističkim programima Europske komisije, neke projekte prekogranične suradnje i drugo. Obzirom na to da sredstva koja se naknadno refundiraju na račun državnog proračuna korisnik ne može više koristiti evidentiraju se kao prihod državnog proračuna, a ne kao prihod proračunskog korisnika. Proračunski korisnici prihode na šiframa ovih prihoda evidentiraju za projekte koje provode iz europskih strukturnih i investicijskih fondova namijenjenim sufinanciranju provedbi strateških ciljeva i prioriteta definiranih operativnim programima za određeno proračunsko razdoblje.

Prihodi od tekućih pomoći od institucija i tijela EU u 2023. su ostvareni u iznosu od 459.673.820,60 eura što je povećanje za 5,6% u odnosu na 435.317.747,84 eura ostvarenih u 2022. godini. Od ukupnog iznosa tekućih pomoći od EU evidentiranog u okviru navedenog prihoda 403.265.957,51 eura se odnosi na refundacije Europskog poljoprivrednog jamstvenog fonda (EPJF).

Prihodi od kapitalnih pomoći od institucija i tijela EU u 2023. godini su ostvareni u iznosu od 4.307.639,07 eura, što je 9,8% više u odnosu na 3.921.772,73 eura ostvarenih u 2022. godini. Najznačajniji prihod odnosi se na dana 16. veljače 2023. u državni proračun Republike Hrvatske od strane Europske komisije, Europske izvršne agencije za klimu, infrastrukturu i okoliš (CINEA – European Climate, Infrastructure and Environment Executive Agency) uplaćenih 1.938.804,36 eura temeljem Sporazuma o dodjeli bespovratnih sredstava INEA/CEF/TRAN/M2020/2450353 u sklopu Instrumenta za povezivanje Europe – Sektor promet (CEF – Connecting Europe Facility).

Bilješka 8.

Šifra 6413 Kamate na oročena sredstva i depozite po viđenju

Prihodi od kamata na oročena sredstva i depozite po viđenju ostvareni su u iznosu od 91.267.596,31 eura, dok su u istom razdoblju u 2022. godini ostvareni u iznosu od 8.894.948,07 eura što predstavlja povećanje od 1.448,2% u promatranom razdoblju. Najveći udio u ovim prihodima čini prihod od kamata na depozite po viđenju (90,7 milijuna eura). Europska središnja banka podigla je ključne kamatne stope u rujnu 2022. godine, a u 2023. godini njihov je rast nastavljen. Ostvareni prihod od kamata na depozite po viđenju u 2023. godini rezultat je primjene rastućih kamatnih stopa obračunatih na sredstva državnog proračuna na jedinstvenom računu državnog proračuna kod Hrvatske narodne banke, a sukladno Odluci o kamatnim stopama na novčana sredstva subjekata javnog sektora kod Hrvatske narodne banke.

Bilješka 9.

Šifra 6414 Prihodi od zateznih kamata

Prihodi od zateznih kamata u 2023. godini ostvareni su u iznosu od 33.903.526,82 eura, dok su u 2022. godini ostvareni u iznosu od 19.432.166,06 eura što predstavlja povećanje od 74,5% u promatranom razdoblju. Veći iznos naplaćene kamate odnosi se na zadužene te naplaćene kamate temeljem sudske odluke za poreznog obveznika HRT te za poreznog obveznika IR REAL ESTATE LEASING d.o.o. kojem je u postupku nadzora utvrđene i naplaćene kamate.

Dodatno, veći iznos naplaćenih prihoda na ime zateznih kamata u promatranom razdoblju proizlazi iz odredbe Općeg poreznog zakona (Narodne novine, broj 115/16, 106/18, 121/19, 32/20, 42/20 i 114/22) prema kojemu se u slučaju kada porezni obveznik duguje poreze, kamate i troškove ovrhe, iz uplaćenog iznosa najprije naplaćuju kamate i troškovi ovrhe, a nakon toga glavni porezni dug.

Bilješka 10.

Šifra 6415 Prihodi od pozitivnih tečajnih razlika i razlika zbog primjene valutne klauzule

Prihodi od pozitivnih tečajnih razlika i razlika zbog primjene valutne klauzule u 2023. godini ostvareni su u iznosu od 2.795,94 eura, dok su u istom razdoblju 2022. godine ostvareni u iznosu od 10.727.190,64 eura što predstavlja smanjenje od 99,98% u promatranom razdoblju. Naime, u obračunskom razdoblju 1. siječnja 2022. do 31. prosinca 2022. na ime prihoda s predmetne osnove najviše je utjecala pozitivna tečajna razlika ostvarena u svibnju 2022. godine u nominalnom iznosu od 10.216.338,18 eura prilikom otplate glavnice euroobveznica, a radi deprecijacije valute eura u odnosnu na kunu. Na povećanje prihoda od valutne klauzule najviše je utjecao prihod ostvaren u listopadu 2022. godine u nominalnom iznosu od 586.692,00 kuna (77.867,41 eura) prilikom otplate glavnice kredita u Erste banci vezanog uz valutu euro. Na navedeno je također utjecala deprecijacija valute eura u odnosu na kunu.

Bilješka 11.

Šifra 6416 Prihodi od dividendi

Prihodi od dividendi u 2023. godini ostvareni su u iznosu od 103.976.251,93 eura i veći su u odnosu na 2022. godinu za 50,1% kada su ostvareni u iznosu od 69.270.027,30 eura. Najveći iznos ostvarenih prihoda u 2023. godini u visini od 89,7 milijuna eura odnosi se na uplatu dividende društva INA-industrije nafte d.d., Zagreb, dok se iznos od 6,1 milijun eura odnosi na uplatu dividende od društva Janaf d.d., Zagreb. U okviru prihoda ostvarenih u izvještajnom razdoblju evidentirani su i prihodi od dividendi na dionice u trgovačkim društvima u kojima je Republika Hrvatska i/ili Hrvatski zavod za mirovinsko osiguranje imatelj ili ovlaštenik, a kojima upravlja Centar za restrukturiranje i prodaju u svojstvu zakonskog zastupnika. U okviru ovih prihoda najveći iznosi odnose se na uplatu dividende od društva Hrvatski Telekom d.d., Zagreb u iznosu od 2,5 milijuna eura te društva Podravka d.d., Koprivnica u iznosu od 3,7 milijuna eura.

Bilješka 12.

Šifra 6417 Prihodi iz dobiti trgovačkih društava, kreditnih i ostalih financijskih institucija po posebnim propisima

Prihodi iz dobiti trgovačkih društava, kreditnih i ostalih financijskih institucija po posebnim propisima u 2023. godini ostvareni su u iznosu od 96.550.807,27 eura i veći su za 139% u odnosu na 40.391.507,52 eura ostvarenih u 2022. godini. U okviru istih najznačajniji iznosi odnose se na uplatu dobiti Hrvatske narodne banke u iznosu od 51,2 milijuna eura, Agencije za komercijalnu djelatnost d.o.o., Zagreb u iznosu od 7,1 milijuna eura, Hrvatskih šuma d.o.o., Zagreb u iznosu od 6,4 milijuna eura, HŽ Infrastrukture d.o.o., Zagreb u iznosu od 4,8 milijuna eura te Državnih nekretnina d.o.o., Zagreb u iznosu od 3,0 milijuna eura.

Bilješka 13.

Šifra 6419 Ostali prihodi od financijske imovine

Ostali prihodi od financijske imovine u 2023. godini ostvareni su u iznosu od 22.831.602,73 eura, dok su u 2022. godini ostvareni u iznosu od 28.994.160,61 eura što predstavlja smanjenje od 21,3% u promatranom razdoblju, a odnose se najvećim dijelom na alikvotni dio premije na obveznice u iznosu od 21.532.116,34 eura, te dijelom na premiju na trezorske zapise u iznosu od 6.994,57 eura.

Bilješka 14.

Šifra 6423 Naknada za korištenje nefinancijske imovine

Prihodi od naknada za korištenje nefinancijske imovine u 2023. godini ostvareni su u iznosu od 263.089.702,26 eura, što je povećanje od 1.068% u odnosu na ostvarenje u istom razdoblju 2022. godine, kada su prihodi s osnove naknada za korištenje nefinancijske imovine ostvareni u iznosu od 22.524.693,92 eura. Najznačajniji iznosi u 2023. godini odnose se na prihode s osnove izdanih dozvola za uporabu radiofrekvencijskog spektra za javne mreže pokretnih elektroničkih komunikacija na nacionalnoj i regionalnoj razini.

Bilješka 15.

Šifra 6437 Prihodi od kamata na dane zajmove drugim razinama vlasti

U 2023. godini prihodi od kamata na dane zajmove drugim razinama vlasti ostvareni su u iznosu 115.333.445,18 eura odnosno na razini su ostvarenja 2022. godine.

Od ukupnog iznosa, 14.224.741,37 eura prihoda ostvareno je od uplate Hrvatskih cesta vezano uz financijsko restrukturiranje cestarskih društava odnosno refinanciranja njihovih obveza temeljem izdane obveznice 2017. godine. Naime, Ugovorom o prijenosu sredstava Ministarstvo financija je 2017. godine sredstva prikupljena izdavanjem euroobveznica ustupilo u korist HAC-a, ARZ-a i HC-a. Na ustupljena sredstva obračunava se kamata koja je identična onoj koju plaća Ministarstvo financija, te su navedena društva dužna uplatiti iznos obračunatih kamata u korist državnog proračuna prije dospijeća obveze Ministarstva financija. Temeljem Dodatka Ugovoru HAC i ARZ nisu bili u obvezi plaćanja kamata u protekle 3 godine (od 2021. godine do 2023. godine) s obzirom na to da im je odobren moratorij.

Bilješka 16.

Šifra 6634 Povrat kapitalnih pomoći danih trgovačkim društvima i obrtnicima po protestiranim jamstvima

Prihodi od povrata kapitalnih pomoći danih trgovačkim društvima i obrtnicima po protestiranim jamstvima u 2023. godini ostvareni su u iznosu od 2.713.003,28 eura, dok su u 2022. godini ostvareni u iznosu od 589.280,29 eura, što predstavlja povećanje od 360,4% u promatranom razdoblju.

U posljednjem tromjesečju 2023. godine Ministarstvo financija se u stečajnom postupku društva Uljanik d.d. u stečaju naplatilo u iznosu od 50.356,93 eura, te u stečajnom postupku društva Laurus d.d. u stečaju u iznosu od 322.734,68 eura (od čega se iznos od 281.035,57 eura odnosi na glavnicu a iznos od 41.699,11 eura na zateznu kamatu).

Nadalje, izvršeni su povrati po protestiranim državnim jamstvima u ukupnom iznosu od 2.099.540,71 eura (od čega se iznos od 1.822.519,54 eura odnosi na glavnicu, a iznos od 277.021,17 eura na zateznu kamatu), po predmetima koji su klasificirani povjerljivo.

Bilješka 17.

Šifra 3235 Zakupnine i najamnine

Rashodi za zakupnine i najamnine u 2023. godini bilježe stopostotno povećanje u odnosu na izvršene rashode za zakupnine i najamnine u 2022. godini.

Ukupan iznos od 1.199.981,10 eura iskazanih u 2023. odnosi se na troškove na ime naknade za korištenje kopnene površine otvorenog i zatvorenog prostora, a vezano za smještaj broda u gradnji ULJANIK 531, koji je u vlasništvu Republike Hrvatske, a temeljem Sporazuma od 24. ožujka 2023. godine zaključenog između Republike Hrvatske, Ministarstva financija i društva ULJANIK Brodogradnja 1856 d.o.o.

Bilješka 18.

Šifra 3238 Računalne usluge

Rashodi za računalne usluge najvećim se dijelom odnose na rashode održavanja računalnih informacijskih sustava za podršku radu informacijskog sustava državne riznice temeljem Ugovora o obavljanju određenih poslova za potrebe Ministarstva financija zaključenog s Financijskom agencijom (FINA). U 2023. godini rashodi za računalne usluge iskazani su u iznosu od 2.767.930,64 eura i bilježe porast od 85,5% u odnosu na izvršene rashode 2022. godine, a na navedeno povećanje u 2023. utjecao je rashod za nabavu digitalne platforme za vrijednosne papire E-riznica u iznosu od 782.347,23 eura.

Bilješka 19.

Šifra 3411 Kamate za izdane trezorske zapise

Rashodi za kamate za izdane trezorske zapise u 2023. godini ostvareni su u iznosu 5.208.210,88 eura što je povećanje od 1.104 % u odnosu na 432.466,65 eura ostvarenih tijekom 2022. godine

Rast rashoda za kamate za izdane trezorske zapise u zemlji u 2023. godini u odnosu na 2022. godinu dogodio se zbog porasta kamatnih stopa na trezorske zapise po svim rokovima dospijeća.

Potkraj prosinca 2023. godine kamatne stope na trezorske zapise s rokom dospijeća od 364 dana iznosile su 3,65% (kategorija ulagatelja: institucionalni investitori) te 3,75% (kategorija ulagatelja: fizičke osobe). Uz navedene, kamatne stope na trezorske zapise s rokom dospijeća od 182 dana iznosile su 3,20% i na rok dospijeća od 91 dan 2,00%.

Potkraj 2022. godine kamatne stope na trezorske zapise su bile znatno niže. Kamatne stope na tadašnje trezorske zapise u kunama s rokom dospijeća od 364 dana iznosile su 0,20%, s rokom dospijeća od 182 dana iznosile su 0,10%, dok su s rokom dospijeća od 91 dan bile 0,08%. Kamatne stope na trezorske zapise s valutnom klauzulom s rokom dospijeća od 364 dana iznosile su -0,05%, a kamatna stopa na euro FX trezorske zapise s rokom dospijeća od 364 dana je bila 0,10%.

Bilješka 20.

Šifra 3421 Kamate za primljene kredite i zajmove od međunarodnih organizacija, institucija i tijela EU te inozemnih vlada

Rashodi za kamate za primljene kredite i zajmove od međunarodnih organizacija, institucija i tijela EU te inozemnih vlada u 2023. godini ostvareni su u iznosu od 73.356.938,93 eura i veći su za 207,2% u odnosu na ostvarene rashode u istom razdoblju 2022. godine.

Najznačajniji rashodi u 2023. godini odnose se na kamate po IBRD zajmovima 91350-HR IFL FS - Zajam za razvojnu politiku za odgovor na krizu i podršku oporavku, 78460-HR IFL FS DPL - Zajam za razvojnu politiku u fiskalnom, socijalnom i financijskom sektoru, 83640-HR IFL FS ERDPL 2 - Drugi zajam za razvojnu politiku gospodarskog oporavka, 80630-HR IFL FS ERDPL - Zajam za razvojnu politiku gospodarskog oporavka, 83650-HR IFL FS - Program poboljšanja kvalitete i djelotvornosti pružanja zdravstvenih usluga, 80860-HR IFL FS - Projekt implementacije integriranog sustava zemljišne administracije, 80210-HR IFL FS - Projekt integracije u EU Natura 2000, 93030-HR IFL VS - Projekt „Hrvatska: Ususret održivom, pravednom i učinkovitom obrazovanju“, 91270-HR IFL FS - Projekt oporavka nakon potresa i jačanja pripravnosti javnog zdravstva, 90570-HR IFL FS - Projekt učinkovitog pravosuđa za bolje poslovno okruženje, 89000-HR IFL FS - Dodatno financiranje Projekta implementacije integriranog sustava zemljišne administracije, 87490-HR IFL FS - Projekt modernizacije i restrukturiranja cestovnog sektora EIB zajmovima FINo. 89.118 - Projekt nacionalnog sufinanciranja EU fondova u razdoblju od 2014. - 2020. godine / B, FINo. 25.749 - Projekt sufinanciranja EU IPA ISPA 2007-2011., FINo. 84.395 - Projekt nacionalnog sufinanciranja EU fondova u razdoblju od 2014. - 2020. godine, FINo. 22.881 - Okvirni višesektorski zajam za komunalnu infrastrukturu za Projekt - "Integralni razvoj lokalne zajednice" te na kamate temeljem privremene potpore Europske komisije radi smanjenja rizika od nezaposlenosti u izvanrednoj situaciji nakon izbijanja bolesti COVID-19 (SURE), zajam Razvojne banke Vijeća Europe (CEB) LD 2056(2020) za podršku mjerama u Republici Hrvatskoj povezanih s pandemijom bolesti COVID-19 – instrument financiranja javnog sektora, LD 1845Projekt zaštite od poplava, F/P 1576- Projekt financiranja zdravstvenih ustanova u RH, F/P 1498 - Projekt izgradnje objekata komunalne i društvene infrastrukture na hrv. Otocima, F/P 01456-004-001 - Projekt obnove i izgradnje školskih objekata u RH, F/P 01751-001-001 - Projekt "Financiranje vodno-komunalne infrastrukture", F/P 01511-002-002 - Projekt "Istraživanje, obnova i revitalizacija kulturne baštine Ilok - Vukovar - Vučedol", F/P 01351-003-001 - Projekt obnove zdravstvene infrastrukture.

Bilješka 21.

Šifra 3422 Kamate za primljene kredite i zajmove od kreditnih i ostalih financijskih institucija u javnom sektoru

Rashodi za kamate za primljene kredite i zajmove od kreditnih i ostalih financijskih institucija u javnom sektoru u 2023. godini ostvareni su u iznosu od 4.823.242,17 eura te bilježe povećanje u odnosu na ostvarenje u istom razdoblju 2022. godine za 5,7%. Najznačajniji rashodi u 2023. godini odnose se na kamate za primljene kredite i zajmove od Hrvatske banke za obnovu i razvitak, Hrvatske poštanske banke te Croatia banke (Hrvatske vode KO-09/12 - projekt navodnjavanja, HŽ Putnički prijevoz F-001-14 preuzeto 2015., HŽ Cargo).

Bilješka 22.

Šifra 3423 Kamate na primljene kredite i zajmove od kreditnih i ostalih financijskih institucija izvan javnog sektora

Rashodi za kamate na primljene kredite i zajmove od kreditnih i ostalih financijskih institucija izvan javnog sektora u 2023. godini ostvareni su u iznosu od 64.770.437,02 eura i veći su za 161,1% u odnosu na ostvarene rashode u istom razdoblju 2022. godine.

Najznačajniji rashodi u 2023. godini odnose se na kamate po zajmovima sveučilišta (u Addiko bank d.d., Zagrebačkoj banci d.d. i Privrednoj banci Zagreb d.d.), zajmovima Privredne banke Zagreb d.d., Zagrebačke banke d.d., RAIFFEISEN Bank i Erste&Steiermärkische Bank d.d.

Kod kredita uz promjenjivu kamatnu stopu vezanu uz EURIBOR i prinos na TZ u 2023. godini došlo je do znatnog porasta tih stopa, dok su u 2022. godini bile na povijesno najnižoj razini zbog čega je sve navedeno imalo za posljedicu porast rashoda za kamate na kredite.

Bilješka 23.

Šifra 3432 Negativne tečajne razlike i razlike zbog primjene valutne klauzule

Rashodi za negativne tečajne razlike i razlike zbog primjene valutne klauzule ostvareni su u 2023. godini u iznosu od 382.703,40 eura, odnosno za 95,5% su manji u odnosu na 26.083.252,17 eura ostvarenih u 2022. godini. Na ovo je utjecala činjenica uvođenja eura kao nove službene valute u Republici Hrvatskoj što je za posljedicu imalo smanjenje ostvarenja tečajnih razlika.

U 2022. godini značajniji iznos negativnih tečajnih razlika iznosio je u nominalnom iznosu 55.760.692,63 kune (7.400.715,72 eura), a odnosio se na iskazane negativne tečajne razlike po plaćenim računima. Navedeno je bilo u korelaciji povećanja plaćanja obveza  u inozemnim valutama u 2022. godini CAD, USD, GBP, EUR, NOK, CHF.

Bilješka 24.

Šifra 3434 Ostali nespomenuti financijski rashodi

U 2023. godini ostali nespomenuti financijski rashodi ostvareni su u iznosu 43.530.251,30 eura, što je 10,7 % više u odnosu na ostvarenje u istom razdoblju 2022. godine kada su navedeni rashodi iznosili 39.318.706,87 eura. Na navedenoj Šifri evidentiraju se svi troškovi vezani za zaduživanja na domaćem i inozemnom tržištu. Između ostalog, tu su evidentirani troškovi voditelja izdanja obveznica na domaćem i inozemnom tržištu, troškovi uključivanja vrijednosnih papira na Zagrebačku burzu, troškovi rejting agencijama, troškovi deponiranja vrijednosnih papira u SKDD i sl. Također, na ovoj Šifri je evidentiran alikvotni dio obveznica izdanih uz diskont.

Bilješka 25.

Šifra 3512 Subvencije trgovačkim društvima u javnom sektoru, Šifra 3522 Subvencije trgovačkim društvima i zadrugama izvan javnog sektora

U 2023. godini subvencije trgovačkim društvima u javnom sektoru izvršene su u visini ostvarenih rashoda 2022. godine, dok su subvencije trgovačkim društvima i zadrugama izvan javnog sektora izvršene za 11,11% manje u odnosu na prethodnu godinu.

Naime, u 2022. godini HBOR, Ministarstvo financija, kao tijelo nadležno za koordinaciju praćenja provedbe NPOO-a 2021.-2026., i Ministarstvo gospodarstva i održivog razvoja, kao tijelo nadležno za komponentu/podkomponentu NPOO-a 2021.-2026., sklopili su:

* Sporazum o delegiranim poslovima u svrhu ustrojavanja "umbrella" jamstvenog fonda - inicijalno raspoloživa sredstva namijenjena za ovaj financijski instrument iznose 600 milijuna kuna,
* Sporazum o delegiranim poslovima u svrhu ustrojavanja fonda subvencija za subvencioniranje kamata po kreditima subjektima srednje tržišne kapitalizacije i velikim poslovnim subjektima -  inicijalno raspoloživa sredstva namijenjena za ovaj financijski instrument iznose 200 milijuna kuna,
* Sporazum o delegiranim poslovima u svrhu ustrojavanja fonda subvencija za subvencioniranje kamata po kreditima za subjekte javnog sektora -  inicijalno raspoloživa sredstva namijenjena za ovaj financijski instrument iznose 200 milijuna kuna,
* Sporazum o delegiranim poslovima u svrhu ustrojavanja fonda subvencija za subvencioniranje kamata po kreditima za mikro, male i srednje poslovne subjekte -  inicijalno raspoloživa sredstva namijenjena za ovaj financijski instrument iznose 200 milijuna kuna.

Sporazumom je HBOR ovlašten na provedbu i upravljanje s financijskim instrumentom, u svoje ime, a za račun i na rizik Republike Hrvatske. Financijski instrument provodi se izravnim odobrenjem kredita od strane HBOR-a u skladu s investicijskom politikom. Temeljem investicijske politike HBOR izrađuje plan povlačenja raspoloživih sredstava koja su osigurana u državnom proračunu.

U 2023. godini Ministarstvo financija je sukladno spomenutim Sporazumima, a na temelju plana povlačenja i zahtjeva za plaćanje dostavljenog od strane HBOR-a isplatilo iznos od 6.636,140,00 eura na ime subvencija trgovačkim društvima u javnom sektoru, a iznos od 16.590.351,00 eura na ime danih zajmova trgovačkim društvima i zadrugama izvan javnog sektora.

U skladu s Uputom Ministarstva financija (KLASA: 400-02/22-01/54 URBROJ:513-05-03-22-1) od 29. prosinca 2022. doznačavanje sredstava iz financijskih instrumenata krajnjim primateljima putem posrednika HBOR-a, evidentira se na osnovnim računima prema krajnjim primateljima, a ne kao da je dan zajam HBOR-u.

U okviru subvencija trgovačkim društvima i zadrugama izvan javnog sektora isplaćena su i sredstva iz državnog proračuna u Garantni fond za poslove osiguranja izvoza temeljem Uredbe o osiguranju izvoza („Narodne novine“, broj 53/20). Sredstva iz Garantnog fonda služe za isplatu odšteta, pokriće troškova sprječavanja nastanka štete i troškova regresne naplate, plaćanje obveza proizašlih iz preuzetih obveza po poslovima osiguranja izvoza i za pokriće ostalih troškova HBOR u provedbi osiguranja izvoza. Kako bi se osigurala dugoročna održivost provedbe poslova osiguranja izvoza, HBOR uvela je mjere i pokazatelje kojima se prati rizičnost i upravlja portfeljem izvoza na način da omjer Garantnog fonda i ukupne neto rizičnosti ne smije biti niži od 8%. U 2023. godini u Garantni fond uplaćeno je 14,6 milijuna eura.

Bilješka 26.

Šifra 3521 Subvencije kreditnim i ostalim financijskim institucijama izvan javnog sektora

U 2023. godini rashodi za subvencije kreditnim i ostalim financijskim institucijama izvan javnog sektora ostvareni su u iznosu od 8.345.298 eura i manji su za 66,7% u odnosu na evidentirane rashode u 2022. godini. U 2022. godini za povlašteno financiranje po kreditnim programima HBOR-a isplaćene su subvencije kreditnim i ostalim financijskim institucijama izvan javnog sektora u iznosu od 25.084.610,79 eura dok je u 2023. godini HBOR-u s navedene osnove isplaćeno 8.345.298 eura. Naime, temeljem Ugovora o nalogu za obavljanje poslova povlaštenog financiranja po kreditnim programima HBOR-a, HBOR u ime i za račun Republike Hrvatske vodi Fond sredstava za povlašteno financiranje po kreditnim programima HBOR-a, namijenjen subvencioniranju kamatnih stopa kojim se iz sredstava državnog proračuna omogućava kreditiranje hrvatskog gospodarstva po nižim kamatnim stopama.

Bilješka 27.

Šifra 3621 Tekuće pomoći međunarodnim organizacijama te institucijama i tijelima EU

Rashodi za tekuće pomoći međunarodnim organizacijama te institucijama i tijelima EU izvršeni su u 2023. u iznosu od 705.618.550,46 eura i za 12,7% su veći u odnosu na ostvarene rashode u 2022. godini, a odnose se na izdvajanja za doprinos Republike Hrvatske proračunu Europske unije na temelju tradicionalnih vlastitih sredstava.

Bilješka 28.

Šifra 3631 Tekuće pomoći unutar općeg proračuna

Tekuće pomoći unutar općeg proračuna u 2023. godini ostvarene su u iznosu od 307.369.084,89 eura, što je povećanje od 13,7% u odnosu na ostvarenje od 270.262.559,56 eura u 2022. godini.

Temeljem odredaba Zakona o financiranju jedinica lokalne i područne (regionalne) samouprave (Narodne novine, br. 127/17, 138/20, 151/22 i 114/23), u Državnom proračunu Republike Hrvatske za 2023. godinu i projekcijama za 2024. i 2025. godinu (Narodne novine, br. 145/22, 63/23 i 129/23) osigurana su sredstva fiskalnog izravnanja za one jedinice lokalne i područne (regionalne) samouprave koje na to imaju pravo, a temeljem članka 33. Zakona o izvršavanju Državnog proračuna Republike Hrvatske za 2023. godinu (Narodne novine, br. 145/22, 63/23 i 129/23) jedinicama lokalne i područne (regionalne) samouprave je tijekom 2023. isplaćena pomoć, na ime fiskalnog izravnanja, u iznosu od 265.445.617,00 eura.

Temeljem Zakona o izvršavanju Državnog proračuna Republike Hrvatske za 2023. godinu, jedinicama lokalne i područne (regionalne) samouprave koje su zbog pada broja stanovnika prema posljednjem popisu iz 2021. godine ostvarile manji iznos sredstava fiskalnog izravnanja za 2023. godinu, sukladno kriterijima iz članka 33.a navedenog Zakona, isplaćena je jednokratna pomoć u 2023. godini u iznosu od 1.504.750,34 eura.

Sukladno članku 34. Zakona o izvršavanju Državnog proračuna Republike Hrvatske za 2023. godinu, u Državnom proračunu Republike Hrvatske za 2023. godinu i projekcijama za 2024. i 2025. godinu osigurana su sredstva pomoći na ime poticaja za dobrovoljno funkcionalno odnosno stvarno spajanje jedinica lokalne samouprave. Za ovu namjenu, jedinicama lokalne samouprave tijekom 2023. isplaćena je pomoć u iznosu od 2.955.622,67 eura.

Slijedom navedenoga, jedinicama lokalne i područne (regionalne) samouprave je u 2023. iz državnog proračuna (T767074 Jednokratna pomoć jedinicama lokalne i područne (regionalne) samouprave, A818069 Fiskalno izravnanje jedinica lokalne i područne (regionalne) samouprave i A767071 Poticaji za dobrovoljno funkcionalno ili stvarno spajanje jedinica lokalne samouprave) isplaćena pomoć u ukupnom iznosu od 269.905.990,01 eura.

Na povećanje rashoda u 2023. je utjecalo i Rješenje Vlade Republike Hrvatske koja je na sjednici održanoj 27. srpnja 2023. godine donijela Rješenje o odobrenju sredstava na teret Proračunske zalihe Državnog proračuna Republike Hrvatske za 2023. godinu (KLASA: 400-06/23-02/03, URBROJ: 50301-05/27-23-2; dalje u tekstu: Rješenje) u iznosu od 20.000.000,00 eura za hitnu sanaciju štete na stambenim objektima nužnima za život, nastale uslijed jakog olujnog nevremena od 19. do 21. srpnja 2023. godine u Brodsko-posavskoj, Karlovačkoj, Krapinsko-zagorskoj, Osječko-baranjskoj, Požeško-slavonskoj, Sisačko-moslavačkoj, Vukovarsko-srijemskoj i Zagrebačkoj županiji.

Županijama, kao primateljima sredstava, iz državnog proračuna su temeljem Rješenja isplaćena dodijeljena novčana sredstva u iznosu od 19.776.723,56 eura temeljem kriterija za raspodjelu sredstava stradalim jedinicama lokalne samouprave.

Također, Brodsko-posavskoj i Sisačko-moslavačkoj županiji za sanaciju štete na stambenim objektima nužnima za život, nastale uslijed jakog olujnog nevremena od 19. i 21. srpnja 2023. godine 28. prosinca 2023. godine isplaćena su sredstva za sanaciju šteta u iznosu od 4.685.888,00 eura.

Bilješka 29.

Šifra 3632 Kapitalne pomoći unutar općeg proračuna

U 2023. godini nije bilo realiziranih rashoda za kapitalne pomoći unutar općeg proračuna u odnosu na 9.062.881,28 eura realiziranih u 2022. godini. Navedeni rashodi u 2022. godini odnosili su se na rashode za sanacije šteta prirodnih nepogoda koje su pogodile neke od županija i gradova u 2022. godini. Ukupan iznos doznačen po Rješenjima Vlade Republike Hrvatske županijama i gradovima iznosio je 9.062.881,28 eura.

Bilješka 30.

Šifra 3635 Pomoći unutar općeg proračuna po protestiranim jamstvima

Ostvareni rashodi u 2023. godini za pomoći unutar općeg proračuna po protestiranim jamstvima iznose 20.373.595,81 eura i veći su u odnosu na ostvarene rashode s navedene osnove u istom razdoblju 2022. godine za 101,9%, a odnose se na plaćanja po izdanim i protestiranim jamstvima danima društvu HŽ Infrastruktura d.o.o.

Plaćanja po izdanim i protestiranim jamstvima danima društvu HŽ Infrastruktura d.o.o. u 2022. godini realizirana su u iznosu od 10.088.448,55 eura.

Bilješka 31.

Šifra 3674 Prijenosi proračunskim korisnicima iz nadležnog proračuna za financijsku imovinu i otplatu zajmova

Rashodi za redovnu djelatnost proračunskih korisnika koji se financiraju iz proračuna iskazuju se u okviru podskupine 367 Prijenosi proračunskim korisnicima iz nadležnog proračuna za financiranje redovne djelatnosti. Ostvareni rashodi u 2023. godini za prijenose proračunskim korisnicima iz nadležnog proračuna za financijsku imovinu i otplatu zajmova ostvareni su u iznosu od 438.596.559,59 eura i za 380,5% su veći u odnosu na realizirane rashode u 2022. godini. Razlog navedenog povećanja je prijenos Ministarstvu gospodarstva i održivog razvoja za dioničarski zajam društvu HEP d.d. u iznosu od 400.000.000,00 eura s ciljem osiguranja nužne stabilizacije poslovanja zbog pretrpljenih gubitaka proizašlih iz provođenja odredbi iz paketa mjera Vlade Republike Hrvatske, s posebnim naglaskom na primjenu Uredbe o otklanjanju poremećaja na domaćem tržištu energije, donesenih radi pomoći građanima i ostalim ugroženim kupcima energije. Zajam je u 2023. isplaćen u dvije tranše u iznosu od 265 milijuna eura te u iznosu od 135 milijuna eura.

Bilješka 32.

Šifra 3721 Naknade građanima i kućanstvima u novcu

Rashodi za naknade građanima i kućanstvima u novcu ostvareni su u 2023. godini u iznosu od 13.602.132,51 eura, dok su u istom razdoblju prethodne godine ostvareni u iznosu od 12.565.708,63 eura. Ovi rashodi odnose se na državna poticajna sredstva za stambenu štednju sukladno Zakonu o stambenoj štednji i državnom poticanju stambene štednje (Narodne novine, broj 109/97, 117/97, 76/99, 10/01, 92/05, 21/10, 15/13, 139/13, 151/14 i 110/15).

Bilješka 33.

Šifra 3865 Kapitalne pomoći trgovačkim društvima i obrtnicima po protestiranim jamstvima

Rashodi za kapitalne pomoći trgovačkim društvima i obrtnicima po protestiranim jamstvima u 2023. godini ostvareni su u iznosu od 825.468,55 eura odnosno manji su za 99% u odnosu na isto razdoblje 2022. godine.

Od ukupnog iznosa rashoda u 2023. godini 245.360,50 eura se odnosi na izmirenje obveza po izdanim i protestiranim državnim jamstvima za društvo ULJANIK d.d. u stečaju na ime troškova arbitražnog postupka, a preostali iznos od 580.108,05 eura se odnosi na EIB – Paneuropski jamstveni fond. Naime, 15. ožujka 2023. izvršeno je plaćanje obveze prema Europskoj investicijskoj banci po osnovi aktiviranog jamstva vezanog uz Paneuropski jamstveni fond te obračunatih kamata, u ukupnom iznosu od 110.642,94 eura, 31. svibnja 2023. u iznosu od 7.187,97 eura, 5. rujna 2023. u iznosu od 246.267,68 eura te 7. prosinca 2023. 216.009,46 eura.

U 2022. godini ostvareni su značajno veći rashodi, ukupno 79.683.883,53 eura. Naime, Ministarstvo financija izdalo je 2015. godine u korist HBOR-a državna jamstva Riznični brojevi: F-035-15 i F-036-15 za izdavanje bankarskih garancija za povrat avansa za Novogradnju 522.

Sukladno arbitražnom pravorijeku od 3. siječnja 2022. godine u sporu koji je Wellard Ships Pte,Ltd, Singapore pokrenuo protiv HBOR-a radi neplaćanja po HBOR-ovim garancijama izdanim 2015. godine po nalogu Uljanika d.d., HBOR je dana 14. siječnja 2022. godine izvršio isplatu temeljem navedenih garancija u visini od 1.832.672,55 EUR i 9.940.852,52 USD.

Ministarstvo financija je temeljem navedenih jamstava (pokrivaju 64% obveza po garancijama) dana 26. siječnja 2022. godine prema HBOR-u izmirilo obveze umjesto društva Uljanik d.d., u stečaju, u iznosu od 1.172.910,43 eura na ime glavnice i redovnih kamata te u iznosu od 6.362.145,61 USD na ime glavnice i redovnih kamata.

Nadalje, Ministarstvo financija izdalo je za društvo Brodograđevna industrija Split d.d. u 2020. godini državno jamstvo Riznični broj F-008-20 u korist VTB Bank (Europe) SE za gradnju broda Nov. 485. Temeljem navedenog izdanog i protestiranog državnog jamstva, Ministarstvo financija izvršilo je plaćanje u iznosu od 32.251.318,26 eura.

Također, u okviru kapitalne pomoći trgovačkim društvima i obrtnicima po protestiranim jamstvima ostvareno je 36.559.809,19 eura rashoda koji su klasificirani podaci sukladno Zakonu o tajnosti podataka kojim se uređuje pojam klasificiranih i neklasificiranih podataka.

Ministarstvo financija izdalo je za društvo HŽ Cargo d.o.o. u 2015. godini državno jamstvo Riznični broj F-029-15 u korist IBRD te 2016. godine državno jamstvo Riznični broj F-014-16 u korist Hrvatske poštanske banke d.d. i Croatia banke d.d.. Temeljem navedenih izdanih i protestiranih državnih jamstava za društvo HŽ Cargo d.o.o., Ministarstvo financija izvršilo je plaćanja u iznosu od 4.049.350,53 eura.

Bilješka 34.

Šifra 7111 Zemljište

U 2023. godini ostvareno je 7.912.090,05 eura prihoda od prodaje zemljišta što je za 38,3% manje u odnosu na prethodnu godinu kada je ostvareno 12.823.660,75 eura. Navedeni prihodi odnose se na uplate od prodaje zemljišta u vlasništvu RH za čiju je naplatu zaduženo Ministarstvo graditeljstva, prostornog uređenja i državne imovine.

Bilješka 35.

Šifra 741 Prihodi od prodaje zaliha

Iznos od 1.533.295,90 eura evidentiran u okviru ovog prihoda odnosi se na prodaju neperspektivne vojne opreme. Detalji poslovnog događaja klasificirani su podaci sukladno Zakonu o tajnosti podataka kojim se uređuje pojam klasificiranih i neklasificiranih podataka.

Bilješka 36.

Šifra 4212 Poslovni objekti

U 2023. godini nije bilo izvršenih rashoda za nabavu nefinancijske imovine (poslovni objekti), dok su u 2022. godini rashodi za nabavu nefinancijske imovine (poslovni objekti) iznosili 602.813,06 eura. Navedeni iznos odnosi se na upisano vlasništvo u korist Republike Hrvatske temeljem Rješenja Zemljišnoknjižnog odjela Općinskog građanskog suda u Zagrebu Posl.br. Z-48832/2022-5 od 17. listopada 2022. godine na 2/5 dijelova nekretnine u vlasništvu društva HE-TO TRADE d.o.o., čija je procijenjena vrijednost 602.813,06 eura.

Naime, Rješenjem Trgovačkog suda u Zagrebu broj: 48. St-652/17-35 od 3. listopada 2019. godine, koje je postalo pravomoćno dana 25. studenog 2019. godine, odobreno je sklapanje predstečajne nagodbe u postupku nad dužnikom MUNJA d.d., Zagreb.

Istim Rješenjem tražbina Ministarstva financija - bivši Fond za razvoj i zapošljavanje, utvrđena u ukupnom iznosu od 13.017.988,28 kuna djelomično je namirena stjecanjem 2/5 dijelova nekretnine u vlasništvu je društva HE-TO TRADE d.o.o., čija je procijenjena vrijednost 602.813,06 eura.

Bilješka 37.

Šifra 8 Primici od financijske imovine i zaduživanja

Na Šifri 8 Primici od financijske imovine i zaduživanja u 2023. godini iskazan je iznos od 6.975.549.376,48 eura koji predstavlja naplaćene primitke od financijske imovine i zaduživanja. U odnosu na 2022. godinu u kojoj je ostvareno 5.494.962.018,73 eura iskazano je povećanje od 26,9%. Primici od financijske imovine i zaduživanja obuhvaćaju dugoročne i kratkoročne primitke od financijske imovine i zaduživanja.

Kratkoročni primici i izdaci u glavnoj knjizi državnog proračuna evidentiraju se sukladno odredbama Zakona o proračunu po bruto načelu odnosno u punom iznosu. Sukladno Uputi o primjeni modificiranog novčanog načela u postupku planiranja i izvršavanja državnog proračuna i financijskih planova izvanproračunskih korisnika državnog proračuna (KLASA: 401-01/15-01/131, URBROJ: 513-05-03-19-3) kratkoročni primici i izdaci planiraju se i iskazuju u neto iznosu prema istovrsnim kategorijama. U financijskom izvještaju državnog proračuna kratkoročni primici i izdaci iskazuju se u neto iznosu nakon što se iznosi kratkoročnih primitaka i izdataka međusobno sučele prema istovrsnim kategorijama.

Bilješka 38.

Šifra 81 Primljeni povrati glavnica danih zajmova i depozita

Primljeni povrati glavnica danih zajmova i depozita u 2023. godini iznosili su 1.692.239.975,90 eura odnosno za 1.056,2% više od ostvarenja u istom razdoblju 2022. godine.

U okviru navedenog primitka ove godine najznačajniji iznos odnosi se na primitak od povrata depozita od kreditnih i ostalih financijskih institucija – tuzemni u iznosu od 1,4 milijarde eura (šifra 8181). Naime, krajem prosinca 2022. godine (23. i 29. prosinca) oročeno je ukupno 1.400.000.000,00 eura ostvarenih, u najvećem iznosu, iz sredstava Europske unije, odnosno fonda Mehanizma za oporavak i otpornost u iznosu od 700.000.000,00 eura te instrumenta SURE (Europski instrument za privremenu potporu radi smanjenja rizika od nezaposlenosti u izvanrednoj situaciji) u iznosu od 548.212.500,00 eura. Sredstva su bila oročena do 5. siječnja 2023. godine.

Sukladno članku 32. stavku 4. Pravilnika o proračunskom računovodstvu i Računskom planu kratkoročni depoziti evidentiraju se zaduženjem odgovarajućeg računa skupine 12 i odobrenjem računa novčanih sredstava, a dugoročni depoziti i kratkoročni depoziti koji se vraćaju u sljedećoj godini evidentiraju se i preko odgovarajućih računa razreda 5 Izdaci za financijsku imovinu i otplate zajmova i 8 Primici od financijske imovine i zaduživanja. Navedena odredba razlog je zašto je u Izvještaju o prihodima i rashodima, primicima i izdacima (izvještaj PR-RAS) iskazan primitak od povrata depozita u kreditnim i ostalim institucijama.

Bilješka 39.

Šifra 8132 Povrat zajmova danih kreditnim institucijama u javnom sektoru

U 2023. godini ostvareno je 199.084.212,62 eura primitaka od povrata zajmova danih kreditnim institucijama u javnom sektoru, što čini stopostotno povećanje u odnosu na ostvarenje 2022. godine, a ostvareni primitak u 2023. godini odnosi se na povrat zajma dodijeljenog temeljem Ugovora o zajmu zaključenog 26. lipnja 2020. godine s HBOR-om.

Šifra 40.

Šifra 817 Povrat zajmova danih drugim razinama vlasti

Primici s osnove povrata zajmova danih drugim razinama vlasti ostvareni su u 2023. godini iznosu od 88.505.635,94 eura i za 34,2% su manji u odnosu na ostvarene primitke u 2022. godini.

Navedeni iznos najvećim se dijelom odnosi na povrate zajmova danih županijama, gradovima i općinama po osnovi odgode/obročne otplate poreza na dohodak i prireza porezu na dohodak, po osnovi povrata poreza na dohodak po godišnjoj prijavi za 2019. godinu, pada prihoda u razdoblju siječanj-rujan 2020. i siječanj-rujan 2021. u odnosu na isto razdoblje 2019. godine, po osnovi sanacije štete od potresa i po osnovi povrata namirenja nedostajućih sredstava korištenih za povrat poreza na dohodak i prireza porezu na dohodak po godišnjim prijavama, i to u sljedećim iznosima:

* *8172 Povrat zajmova danih županijskim proračunima – kratkoročni 34.045.723,07 eura i dugoročni 2.295.625,07 eura,*
* *8173 Povrat zajmova danih gradskim proračunima – kratkoročni 99.998.968,66 eura i dugoročni* *40.977.006,92 eura*,
* *8174 Povrat zajmova danih općinskim proračunima – kratkoročni 39.835.949,21 eura i dugoročni*  *2.651.850,55 eura.*

Osim povrata zajmova danih županijama, gradovima i općinama, u okviru ovog primitka evidentirani su i povrati zajmova danih HZMO-u, HZZ-u i HZZO-u (šifra 8175) u iznosu od 15.014.042,89 eura, a odnose se na povrat beskamatnog zajma isplaćenog tijekom 2020. godine Hrvatskom zavodu za zdravstveno osiguranje temeljem Naputka o načinu isplate sredstava beskamatnog zajma jedinicama lokalne i područne (regionalne) samouprave, Hrvatskom zavodu za mirovinsko osiguranje i Hrvatskom zavodu za zdravstveno osiguranje (Narodne novine, br. 46/20, 5/21 i 73/21).

Dodatno, u okviru ovih primitaka evidentirani su i povrati danih zajmova ostalim izvanproračunskim korisnicima državnog proračuna (šifra 8176) u iznosu od 23.959.902,64 eura, od čega se najveći dio odnosi na zajmove dane Hrvatskim autocestama d.o.o., Hrvatskim cestama d.o.o. te Autocesti Rijeka – Zagreb d.d.

U okviru primitka razreda 8, ove godine dio iznosa odnosi se na povrat zajmova danih tuzemnim trgovačkim društvima izvan javnog sektora (šifra 8163) ostvarenih u iznosu od 3.319.260,36 eura, odnosno za 15,4% manje od ostvarenja 2022. godine. U okviru navedenog primitka najznačajniji dio odnosi se na povrat zajma Alpha Adriatic d.d. (ranije Uljanik plovidba d.d.) u iznosu od 1.953.220,57 eura.

Bilješka 41.

Šifra 8211 Trezorski zapisi - tuzemni

Primici od tuzemnih trezorskih zapisa u 2023. godini ostvareni su u iznosu od 2.799.795.961,55 eura. Za primitke s osnove tuzemnih trezorskih zapisa u financijskom izvještaju državnog proračuna nema iskazanog podatka s obzirom na to da se kratkoročni primici i izdaci od trezorskih zapisa u financijskom izvještaju iskazuju u neto iznosu nakon što se sučele prema istovrsnim kategorijama.

Ministarstvo financija provodi aukcije trezorskih zapisa u skladu s Pravilima i uvjetima aukcija trezorskih zapisa, koristeći se elektroničkim aukcijskim sustavom Bloomberg (BAS).

Do kraja prosinca 2023. godine održano je 8 aukcija trezorskih zapisa na kojima je bilo ukupno 16 izdanja, od čega 7 izdanja s rokom dospijeća od 364 dana, 6 izdanja s rokom dospijeća od 182 dana i 3 izdanja s rokom dospijeća od 91 dan.

Na aukcijama trezorskih zapisa do kraja prosinca 2023. godine izdano je ukupno 2,890 milijardi eura trezorskih zapisa, a istodobno je iskupljeno 2,914 milijardi eura. Stanje ukupno upisanih trezorskih zapisa smanjilo se s 2,700 milijardi eura koliko je iznosilo potkraj 2022. godine na 2,676 milijardi eura, koliko je iznosilo na kraju 2023. godine.

Trezorski zapisi su uvršteni u usluge depozitorija, poravnanja i namire Središnjeg klirinškog depozitarnog društva d.d. te na Redovito tržište Zagrebačke burze.

Kratkoročni primici i izdaci u Glavnoj knjizi državnog proračuna evidentiraju se sukladno odredbama Zakona o proračunu po bruto načelu odnosno u punom iznosu. Sukladno Uputi o primjeni modificiranog novčanog načela u postupku planiranja i izvršavanja državnog proračuna i financijskih planova izvanproračunskih korisnika državnog proračuna (KLASA: 401-01/15-01/131, URBROJ: 513-05-03-19-3) kratkoročni primici i izdaci planiraju se i iskazuju u neto iznosu prema istovrsnim kategorijama. U financijskom izvještaju državnog proračuna kratkoročni primici i izdaci iskazuju se u neto iznosu nakon što se iznosi kratkoročnih primitaka i izdataka međusobno sučele prema istovrsnim kategorijama.

Bilješka 42.

Šifra 8221 Obveznice - tuzemne

Primici od tuzemnih obveznica u 2023. ostvareni su u iznosu od 3.100.000.000,00 eura, što predstavlja povećanje od 41,2% u odnosu na ostvarenje u istom razdoblju 2022. godine.

Republika Hrvatska, zastupana po Ministarstvu financija, realizirala je na domaćem tržištu kapitala inauguralno izdanje obveznica dospijeća 2025. godine u nominalnom iznosu od EUR 1,85 milijardi namijenjenih, osim institucionalnim ulagateljima, i fizičkim osobama.

Upis obveznica provodio se u dva kruga pri čemu je prvi krug bio namijenjen za fizičke osobe (hrvatski državljani te strani državljani rezidenti u Republici Hrvatskoj), dok je drugi krug bio predviđen za institucionalne investitore. Novo izdanje Obveznica realizirano je uz cijenu od 100,000% i godišnju kamatnu stopu od 3,65%.

Obveznice su uvrštene u usluge depozitorija, poravnanja i namire Središnjeg klirinškog depozitarnog društva d.d. te na Službeno tržište Zagrebačke burze.

Sredstva prikupljena ovim izdanjem iskorištena su, između ostalog, za refinanciranje euroobveznica Republike Hrvatske nominalnog iznosa 1,5 milijardi dolara koje su dospjele i isplaćene u travnju 2023. godine. Ove obveznice su izdane 2013. godine.

U studenom 2023. godine uspješno je realizirano još jedno izdanje obveznica na domaćem tržištu kapitala. Riječ je o obveznici dospijeća 2033. godine u nominalnom iznosu od 1,25 milijardi eura. Navedeno izdanje obveznice realizirano je uz cijenu od 99,505% i godišnju kamatnu stopu od 3,75%. Sredstva prikupljena ovim izdanjem iskorištena su za refinanciranje domaće obveznice Republike Hrvatske nominalnog iznosa 1,5 milijardi eura (integralno izdanje), koje su dospjele i isplaćene u studenom 2023. godine.

Bilješka 43.

Šifra 8222 Obveznice - inozemne

Primici od inozemnih obveznica u 2023. ostvareni su u iznosu od 1.500.000.000,00 eura, što predstavlja povećanje od 19,6% u odnosu na ostvarenje u istom razdoblju 2022. godine.

Republika Hrvatska, zastupana po Ministarstvu financija, realizirala je na međunarodnom financijskom tržištu izdanje euroobveznica, koje dospijevaju 2035. godine u nominalnom iznosu od 1,50 milijardi eura. Ovo izdanje obveznica realizirano je po cijeni od 99,560% i godišnju kamatnu stopu od 4,00%. Voditelji izdanja bili su BNP Paribas, J.P. Morgan SE, Raiffeisen Bank International AG.

Bilješka 44.

Šifra 83 Primici od prodaje dionica i udjela u glavnici

Primici od prodaje dionica i udjela u glavnici u 2023. godini ostvareni su u iznosu od 5.331.570,39 eura, odnosno za 28,7% manje od ostvarenja u istom razdoblju 2022. godine.

U okviru navedenog primitka ove godine najznačajniji iznos odnosi se na primitke od prodaje dionica i udjela u glavnici tuzemnih trgovačkih društava izvan javnog sektora (šifra 8341) u iznosu od 5.331.570,39 eura. U okviru ovog primitka evidentiraju se primici s osnove prodaje dionica u vlasništvu Republike Hrvatske i Hrvatskoga zavoda za mirovinsko osiguranje kojima upravlja Centar za restrukturiranje i prodaju temeljem Zakona o upravljanju državnom imovinom.

Primici s osnove primitaka od dionica i udjela u glavnici inozemnih kreditnih i ostalih financijskih institucija (šifra 8332) nisu ostvareni u 2023. godini, dok su u istom razdoblju 2022. godine ostvareni u iznosu od 430.010,48 eura. Naime, 3. siječnja 2022. godine u Državni proračun uplaćeno je 430.010,48 eura, a radi se o sredstvima regionalnog fonda rizičnog kapitala, temeljem Odluke o davanju suglasnosti Ministarstvu poduzetništva i obrta, Hrvatskoj agenciji za malo gospodarstvo, inovacije i investicije za preuzimanje obveza na teret sredstava Državnog proračuna RH za razdoblje od 2016. do 2024. godine za ulaganje u Enterprise Innovation Fund C.V. (Ugovor 'Subscription Agreement relating to Enterprise Innovation Fund C.V.). Sredstva fonda se ulažu u tvrtke s namjerom da se s vremenom vlasnički udjeli prodaju i vrate u Državni proračun slijedom čega su uplaćena sredstva od prodaje vlasničkih udjela tvrtki u koje fond ulaže u iznosu od 430.010,48 eura.

Bilješka 45.

Šifra 84 Primici od zaduživanja

Primici od zaduživanja u 2023. godini iznosili su 677.973.500,48 eura i za 64,2% su manji u odnosu na ostvarenje u 2022. godini.

U okviru navedenog primitka ove godine najznačajniji iznos odnosi se na primljene kredite od tuzemnih kreditnih institucija izvan javnog sektora (šifra 844). U 2023. godini primljeni krediti od tuzemnih kreditnih institucija izvan javnog sektora ostvareni su u iznosu od 640 milijuna eura, dok su u istom razdoblju 2022. godine ostvareni u iznosu od 1.031.397.872,45 eura što predstavlja smanjenje od 37,9% u promatranom razdoblju. Republika Hrvatska se u siječnju 2023. godine zadužila putem dugoročnih kredita na domaćem financijskom tržištu u ukupnom iznosu od 640 milijuna eura i to kako slijedi: 240.000.000,00 eura kod Privredna banka Zagreb d.d., 300.000.000,00 eura kod Zagrebačka banka d.d., 100.000.000,00 eura kod RAIFFEISEN Bank.

Bilješka 46.

Šifra 8413 Primljeni zajmovi od međunarodnih organizacija

Primljeni zajmovi od međunarodnih organizacija u 2023. godine ostvareni su u iznosu od 15.252.994,00 eura, dok su u istom razdoblju 2022. godine ostvareni u iznosu od 62.471.492,39 eura, što predstavlja smanjenje od 75,6% kroz promatrano razdoblje. Iznos ostvarenih primitaka od zajmova od međunarodnih organizacija u iznosu od 15,2 milijuna eura u 2023. godini odnosi se na IBRD zajam br. 90570 (Projekt učinkovitog pravosuđa za bolje poslovno okruženje). Ovim projektom financira se Projekt učinkovitog pravosuđa za bolje poslovno okruženje čija je svrha podrška Republici Hrvatskoj u daljnjem osnaživanju gospodarske klime i unaprjeđenju poslovnog okruženja s fokusom na podršku pravosudnom sektoru sa stajališta učinkovitosti, transparentnosti i troška.

Bilješka 47.

Šifra 8414 Primljeni krediti i zajmovi od institucija i tijela EU

Primljeni krediti i zajmovi od institucija i tijela EU u 2023. godine ostvareni su u iznosu od 16.590.351,00 eura dok su u istom razdoblju 2022. godine ostvareni u iznosu od 777.874.722,94 eura, što predstavlja smanjenje od 97,9% kroz promatrano razdoblje. Iznos od 16.590.351,00 eura ostvaren u 2023. godini odnosi se na sredstva za provedbu financijskog instrumenta sukladno Nacionalnom planu za oporavak i otpornost usvojenog od strane Vlade RH i odobrenog od strane Europske komisije temeljem Provedbene Odluke Vijeća Europske unije o odobrenju ocjene plana za oporavak i otpornost Hrvatske od 20. srpnja 2021. (Međuinstitucijski predmet: 2021/0222 (NLE).

Bilješka 48.

Šifra 8422 Primljeni krediti i zajmovi od kreditnih institucija u javnom sektoru

U 2023. godini nije bilo ostvarenih primitaka na ime primljenih kredita od kreditnih institucija u javnom sektoru, dok je u istom razdoblju 2022. godine ostvareno 19.200.418,39 eura primitaka što predstavlja stopostotno smanjenje kroz promatrano razdoblje. Naime, u 2022. godini HBOR je uplatio iznos od 1.150.116,44 eura na ime refundacije plaćenih računa za izgradnju Nove bolnice koje je KBC Rijeka financirao s izvora 31 Vlastiti prihodi i 43 Ostali prihodi za posebne namjene. Također, u okviru ovog primitka evidentirano je 18.050.301,94 eura s osnove ugovora o kreditu koji je Ministarstvo financija sklopilo s HBOR-om, a za potrebe realizacije ustupa i kupoprodaje tražbina HBOR-a prema tuzemnim trgovačkim društvima izvan javnog sektora. Detalji su klasificirani podaci sukladno Zakonu o tajnosti podataka kojim se uređuje pojam klasificiranih i neklasificiranih podataka.

Bilješka 49.

Šifra 8424 Primljeni zajmovi od ostalih financijskih institucija u javnom sektoru

Primljeni zajmovi od ostalih financijskih institucija u javnom sektoru u 2023. godini ostvareni su u ukupnom iznosu od 52.531.707,99 eura. U financijskom izvještaju državnog proračuna iskazan je primitak s ove osnove u iznosu od 6.130.155,48 eura s obzirom na to da se kratkoročni primici i izdaci u financijskom izvještaju iskazuju u neto iznosu nakon što se sučele prema istovrsnim kategorijama. Primici s osnove primljenih zajmova od ostalih financijskih institucija u javnom sektoru u 2023. godini bilježe povećanje od 554,2% u odnosu na 2022. godinu.

Kratkoročni primici i izdaci u glavnoj knjizi državnog proračuna evidentiraju se sukladno odredbama Zakona o proračunu po bruto načelu odnosno u punom iznosu. Sukladno Uputi o primjeni modificiranog novčanog načela u postupku planiranja i izvršavanja državnog proračuna i financijskih planova izvanproračunskih korisnika državnog proračuna (KLASA: 401-01/15-01/131, URBROJ: 513-05-03-19-3) kratkoročni primici i izdaci planiraju se i iskazuju u neto iznosu prema istovrsnim kategorijama. U financijskom izvještaju državnog proračuna kratkoročni primici i izdaci iskazuju se u neto iznosu nakon što se iznosi kratkoročnih primitaka i izdataka međusobno sučele prema istovrsnim kategorijama.

Bilješka 50.

Šifra 5 Izdaci za financijsku imovinu i otplate zajmova

Izdaci za financijsku imovinu i otplate zajmova u 2023. godini izvršeni su u ukupnom iznosu od 4.380.472.658,98 eura, dok su u istom razdoblju 2022. godine izvršeni u iznosu od 6.196.807.004,82 eura, što predstavlja smanjenje od 29,9% u promatranom razdoblju.

Izdaci za financijsku imovinu i otplate zajmova obuhvaćaju dugoročne i kratkoročne izdatke za financijsku imovinu i otplate zajmova.

Kratkoročni primici i izdaci u glavnoj knjizi državnog proračuna evidentiraju se sukladno odredbama Zakona o proračunu po bruto načelu odnosno u punom iznosu. Sukladno Uputi o primjeni modificiranog novčanog načela u postupku planiranja i izvršavanja državnog proračuna i financijskih planova izvanproračunskih korisnika državnog proračuna (KLASA: 401-01/15-01/131, URBROJ: 513-05-03-19-3) kratkoročni primici i izdaci planiraju se i iskazuju u neto iznosu prema istovrsnim kategorijama. U financijskom izvještaju državnog proračuna kratkoročni primici i izdaci iskazuju se u neto iznosu nakon što se iznosi kratkoročnih primitaka i izdataka međusobno sučele prema istovrsnim kategorijama.

Bilješka 51.

Šifra 51 Izdaci za dane zajmove i depozite

Izdaci za dane zajmove i depozite u 2023. godini izvršeni su u ukupnom iznosu od 281.590.351,00 eura, dok su u istom razdoblju 2022. godine izvršeni u iznosu od 6.196.807.004,82 eura, što predstavlja smanjenje od 29,3% u promatranom razdoblju.

Bilješka 52.

Šifra 5132 Dani zajmovi kreditnim institucijama u javnom sektoru

U 2023. godini ostvareno je 265.000.000,00 eura izdataka za dane zajmove kreditnim institucijama u javnom sektoru, što je 99,7% više u odnosu na ostvarenje u 2022. godini. Republika Hrvatska - Ministarstvo financija i HBOR zaključili su dana 15. prosinca 2023. godine Ugovor o zajmu broj: 1/2023 na iznos od 265.000.000,00 eura s datumom isplate 15.12.2023. godine. Sredstva zajma HBOR koristi za osiguranje likvidnosti i provođenje kreditne aktivnosti. Na isplaćeni iznos zajma obračunava se kamata po fiksnoj stopi od 3,75% godišnje, a HBOR otplaćuje isplaćeni iznos u jednokratnim tromjesečnim ratama, od kojih prva tromjesečna rata dospijeva 15.04.2025., a zadnja tromjesečna rata dospijeva 15.01.2034.

Bilješka 53.

Šifra 5163 Dani zajmovi tuzemnim trgovačkim društvima izvan javnog sektora

U2022. godini HBOR, Ministarstvo financija, kao tijelo nadležno za koordinaciju praćenja provedbe NPOO-a 2021.-2026., i Ministarstvo gospodarstva i održivog razvoja, kao tijelo nadležno za komponentu/podkomponentu NPOO-a 2021.-2026., sklopili su Sporazum o delegiranim poslovima u svrhu uspostave Financijskog instrumenta izravnih kredita HBOR-a iznosa iznad 100 000 EUR za mikro, male i srednje poslovne subjekte. Inicijalno raspoloživa sredstva namijenjena za ovaj financijski instrument iznose 500 milijuna kuna. Sporazumom se ovlašćuje HBOR na provedbu i upravljanje s financijskim instrumentom, u svoje ime, a za račun i na rizik Republike Hrvatske. Financijski instrument provodi se izravnim odobrenjem kredita od strane HBOR-a, u skladu s investicijskom politikom. Temeljem investicijske politike HBOR izrađuje plan povlačenja raspoloživih sredstava koja su osigurana u državnom proračunu.

U 2023. godini Ministarstvo financija je sukladno spomenutom Sporazumu, a na temelju plana povlačenja i zahtjeva za plaćanje dostavljenog od strane HBOR-a isplatilo iznos od 16.590.351,00 eura na ime danih zajmova tuzemnim trgovačkim društvima izvan javnog sektora. U skladu s Uputom Ministarstva financija (KLASA: 400-02/22-01/54 URBROJ:513-05-03-22-1) od 29. prosinca 2022. doznačavanje sredstava krajnjim primateljima putem posrednika HBOR-a, evidentira se na osnovnim računima prema krajnjim primateljima, a ne kao da je dan zajam HBOR-u.

Bilješka 54.

Šifra 517 Dani zajmovi drugim razinama vlasti

Izdaci za dane zajmove drugim razinama vlasti izvršeni su u 2023. godini u iznosu od 171.265.468,64 eura. Za izdatke za dane zajmove drugim razinama vlasti nema iskazanog podatka u financijskom izvještaju državnog proračuna s obzirom na to da se kratkoročni primici i izdaci iskazuju u neto iznosu nakon što se sučele prema istovrsnim kategorijama.

Iznos od 171.265.468,64 eura na ime danih zajmova drugim razinama vlasti (kratkoročno) odnosi se na namirenje nedostajućih sredstava korištenih za povrat poreza na dohodak i prireza porezu na dohodak po godišnjoj prijavi za 2022. godinu namirenih na teret jedinstvenog računa državnog proračuna u 2023. godini temeljem Naputka o načinu uplaćivanja prihoda proračuna, obveznih doprinosa te prihoda za financiranje drugih javnih potreba u 2023. godini (Narodne novine, br. 13/23, 46/23 i 144/23) i to:

* zajmovi županijskim proračunima (osnovni račun *51721 Dani zajmovi županijskim proračunima – kratkoročni*) 33.935.237,89 eura,
* zajmovi gradskim proračunima (osnovni račun *51731 Dani zajmovi gradskim proračunima – kratkoročni*) 98.761.363,64 eura i
* zajmovi općinskim proračunima (osnovni račun 51741 Dani zajmovi općinskim proračunima – kratkoročni) 38.568.867,11 eura.

Bilješka 55.

Šifra 53 Izdaci za dionice i udjele u glavnici

Izdaci za dionice i udjele u glavnici u 2023. godini izvršeni su u ukupnom iznosu od 133.894.557,02 eura, dok su u istom razdoblju 2022. godine izvršeni u iznosu od 22.745.851,86 eura, što predstavlja povećanje od 488,7% u promatranom razdoblju.

Bilješka 56.

Šifra 5312 Dionice i udjeli u glavnici kreditnih institucija u javnom sektoru

Za osnivački kapital HBOR-a u svrhu poticanja izvoza, infrastrukture i gospodarskih djelatnosti te malog i srednjeg poduzetništva u 2023. izvršen je izdatak u iznosu 2.654.456,00 eura.

Bilješka 57.

Šifra 5321 Dionice i udjeli u glavnici trgovačkih društava u javnom sektoru

Ugovorom o prijenosu poslovnog udjela, sklopljenim između Grada Zagreba i Republike Hrvatske 22. prosinca 2023. (KLASA: 305-01/18-01/01, URBROJ: 513-13-01-23-34), utvrđeno je kako su Grad Zagreb i Republika Hrvatska jedini članovi i imatelji poslovnih udjela trgovačkog društva APIS IT d.o.o. Na temelju predmetnog Ugovora Grad Zagreb prenio je Republici Hrvatskoj 1 poslovni udio, pri čemu naknada za poslovni udjel u skladu s člankom 3. Ugovora iznosi 37.779.000,00 eura, koja je dijelom isplaćena iz sredstava državnog proračuna Republike Hrvatske u iznosu od 1.033.678,02 eura, a dijelom pretvaranjem potraživanja Republike Hrvatske prema Gradu Zagrebu s osnova danih zajmova u iznosu od 36.745.321,98 eura.

Bilješka 58.

Šifra 5332 Dionice i udjeli u glavnici inozemnih kreditnih i ostalih financijskih institucija izvan javnog sektora

Izdaci za dionice i udjele u glavnici inozemnih kreditnih i ostalih financijskih institucija u 2023. godine izvršeni su u iznosu od 93.461.101,02 eura i bilježe povećanje od 1.297,8% u odnosu na izvršene izdatke u istom razdoblju 2022. godine.

Povećanje predmetnih izdataka u promatranom razdoblju rezultat je sljedećih transakcija odnosno poslovnih događaja:

* U siječnju i prosincu 2023. godine izvršeno je plaćanje treće i četvrte od pet rata obveza Republike Hrvatske za opće povećanje kapitala Međunarodne financijske korporacije (IFC) (rata obveze iznosi 1.410.000,00 USD).
* Republika Hrvatska je dana 22. ožujka 2023. postala 20. članica Europskog stabilizacijskog mehanizma (ESM). Prema Ugovoru o osnivanju ESM-a, sve države članice europodručja pristupaju ESM-u. Dana 30. ožujka 2023. godine izvršeno je plaćanje prve od pet rata obveza Republike Hrvatske za uplatu u kapital Europskog mehanizma za stabilnost (ESM) u iznosu od 84.458.000,00 eura.
* Dana 4. travnja 2023. izvršeno je plaćanje prve rate u iznosu od 921.096,29 eura u okviru sudjelovanja Republike Hrvatske u 20. nadopuni sredstava Međunarodnog udruženja za razvoj (International Development Association - IDA). Vlada RH je 18. kolovoza 2022. (Narodne novine, broj 96/22) donijela Odluku o sudjelovanju Republike Hrvatske u 20. nadopuni sredstava Međunarodnog udruženja za razvoj. Navedenom Odlukom prihvaćeno je sudjelovanje Republike Hrvatske u 20. nadopuni sredstava IDA-e na temelju Rezolucije Odbora guvernera IDA-a br. 248 od 31. ožujka 2022. Sukladno Rezoluciji, za RH je nastala obveza deponiranja pri IDA-i dokumenta (Instrument of Commitment) kojim se Vlada RH obvezuje uplatiti 21.000.000,00 kuna kroz tri godišnje rate.
* Dana 12. rujna 2023. izvršeno je plaćanje u korist članskog kapitala Međunarodnoj banci za obnovu i razvoj (IBRD). Ova uplata od 1.629.537,58 USD je peta od pet rata kapitala koji Republika Hrvatska uplaćuje sudjelujući u Općem i selektivnom povećanju kapitala IBRD-a iz 2018. godine, temeljem Odluke Vlade RH od 1. kolovoza 2019. godine (NN 74/2019).
* izdatak u iznosu od 5.085.658,87 eura odnosi se na ulaganje Republike Hrvatske u Investicijski fond Inicijative triju mora temeljem Odluke Vlade Republike Hrvatske o ulaganju Republike Hrvatske u Investicijski fond Inicijative triju mora od 14. listopada 2020. godine,
* izdatak od 184.348,79 eura odnosi se na uplatu u korist članskog kapitala RH u Azijskoj infrastrukturnoj investicijskoj banci (AIIB). Ova uplata je druga od pet rata kapitala koji je RH dužna uplatiti postavši krajem 2021. godine punopravnom članicom AIIB-a, temeljem čl. 4. Zakona o potvrđivanju Statuta Azijske infrastrukturne investicijske banke (NN-MU br. 7/2021).

Bilješka 59.

Šifra 5341 Dionice i udjeli u glavnici tuzemnih trgovačkih društava izvan javnog sektora

U 2023. godini nije bilo izvršenih izdataka na ime dionica i udjela u glavnici tuzemnih trgovačkih društava izvan javnog sektora, dok je u 2022. godini evidentirano 13.405.003,65 eura na ime ovih izdataka. Detalji ovog poslovnog događaja su klasificirani podaci sukladno Zakonu o tajnosti podataka kojim se uređuje pojam klasificiranih i neklasificiranih podataka.

Bilješka 60.

Šifra 54 Izdaci za otplatu glavnice primljenih kredita i zajmova

Izdaci za otplatu glavnice primljenih kredita i zajmova u 2023. godini izvršeni su u ukupnom iznosu od 1.189.280.284,68 eura, dok su u istom razdoblju 2022. godine izvršeni u iznosu od 992.422.858,66 eura, što predstavlja povećanje od 19,8% u promatranom razdoblju.

Bilješka 61.

Šifra 5422 Izdaci za otplatu glavnice primljenih kredita od kreditnih institucija u javnom sektoru

Na ime izdataka za otplatu glavnice primljenih kredita od kreditnih institucija u javnom sektoru u 2023. godini evidentirano je 31.452.832,80 eura. Navedeni iznos odnosi se na:

* 15,9 milijuna eura za otplatu glavnice kredita kod Hrvatske poštanske banke temeljem Ugovora o kreditu za likvidnost,
* 6,7 milijuna eura na ime izdataka temeljem preuzetnog duga društva HŽ Putnički prijevoz,
* 4,5 milijuna eura na ime izdataka za otplatu glavnice primljenih kredita od kreditnih institucija u javnom sektoru odnosi se na klasificirane podatke sukladno Zakonu o tajnosti podataka kojim se uređuje pojam klasificiranih i neklasificiranih podataka,
* 3,3 milijuna eura na ime izdataka po preuzetim obvezama temeljem nagodbe između Republike Hrvatske i društva HŽ Cargo d.o.o. u svrhu restrukturiranja,
* 929.059,64 eura na ime izdataka prema HBOR-u, a za korisnika kredita Hrvatske vode, za financiranje radova planiranih Nacionalnim projektom navodnjavanja koji je dio Programa Vlade Republike Hrvatske.

Bilješka 62.

Šifra 5424 Izdaci za otplatu glavnice primljenih zajmova od ostalih financijskih institucija u javnom sektoru

Izdaci za otplate glavnice primljenih zajmova od ostalih financijskih institucija u javnom sektoru u 2023. godine ostvareni su u iznosu od 46.401.552,51 eura. Za izdatke s osnove otplate glavnice primljenih zajmova od ostalih financijskih institucija u javnom sektoru u financijskom izvještaju Državnog proračuna nema iskazanog podatka s obzirom na to da se kratkoročni primici i izdaci u financijskom izvještaju iskazuju u neto iznosu nakon što se sučele prema istovrsnim kategorijama.

Bilješka 63.

Šifra 5443 Izdaci za otplatu glavnice primljenih kredita od tuzemnih kreditnih institucija izvan javnog sektora

Na ime izdataka za otplatu glavnice primljenih kredita od tuzemnih kreditnih institucija izvan javnog sektora u 2023. godini evidentirani su i izdaci u iznosu od 1.073.620.774,47 eura. Navedeni izdaci najvećim se dijelom odnose na otplate glavnice primljenih kredita od Zagrebačke banke, Erste&Steiermärkische banke te RBA - Raiffeisenbank Hrvatska. U okviru ovih izdataka evidentiraju se i otplate glavnica kredita Sveučilišta koji se podmiruju iz državnog proračuna.

Bilješka 64.

Šifra 55 Izdaci za otplatu glavnice za izdane vrijednosne papire

Izdaci za dane zajmove i depozite u 2023. godini izvršeni su u ukupnom iznosu od 2.775.707.466,28 eura, dok su u istom razdoblju 2022. godine izvršeni u iznosu od 3.627.657.539,02 eura, što predstavlja smanjenje od 23,5% u promatranom razdoblju.

Bilješka 65.

Šifra 552 Izdaci za otplatu glavnice za izdane obveznice

U okviru izdatka za otplatu glavnice za izdane obveznice koji su u 2023. godini ostvareni u iznosu od 2.667.173.758,82 eura najznačajniji iznos odnosi se na:

* *Izdaci za otplatu glavnice za izdane obveznice u zemlji* u 2023. godini ostvareni su u iznosu od 1.499.767.735,00 eura. Dana 27. studenoga 2023. godine dospjela je i iskupljena obveznica izdana u dvije tranše i to: 24. studenoga 2017. godine u iznosu 5,8 milijardi kuna uz nepromjenjivi kamatni kupon 1,75% polugodišnje i 5. srpnja 2018. godine u iznosu 5,5 milijardi kuna uz nepromjenjivi kamatni kupon 1,75% polugodišnje što iznosi 1.499.767.735,00 eura.
* *Izdaci za otplatu glavnice za izdane obveznice u inozemstvu* u 2023. godini ostvareni su u iznosu od 1.167.406.023,82 eura. Dana 31. ožujka 2023. godine dospjela je i iskupljena desetogodišnja međunarodna obveznica u iznosu od 1,5 milijarde USD, koja je izdana u travnju 2013. godine i swapirana u eure po fiksnom tečaju 1,2849 USD za 1 euro što iznosi 1.167.406.023,82 eura.

Osim navedenog, u okviru izdataka za otplatu glavnice za izdane trezorske zapise u financijskom izvještaju državnog proračuna iskazan je iznos od 108.533.707,46 eura obzirom na to da se kratkoročni primici i izdaci iskazuju u neto iznosu nakon što se sučele prema istovrsnim kategorijama. Do kraja prosinca 2023. godine održano je 8 aukcija trezorskih zapisa na kojima je bilo ukupno 16 izdanja, od čega 7 izdanja s rokom dospijeća od 364 dana, 6 izdanja s rokom dospijeća od 182 dana i 3 izdanja s rokom dospijeća od 91 dan.

**BILJEŠKE UZ BILANCU**

Bilješka 1.

Obrazac BIL Državnog proračuna izrađen je na temelju podatka sadržanih u Glavnoj knjizi proračuna. Kako je već navedeno, Glavnu knjigu proračuna informatički podržava SAP sustav koji je izgrađen prvenstveno kao transakcijski sustav u koji se ručno unose podaci iz ostalih računovodstvenih sustava proračunskih korisnika temeljem zahtjeva za plaćanje. Kroz projekt povezivanja informacijskih sustava proračunskih korisnika i sustava državne riznice stvorile su se pretpostavke za razvoj cjelovite računovodstvene funkcije. Projektom je razvijen Gateway kao središnji sustav za razmjenu elektroničkih dokumenata između sustava proračunskih korisnika i sustava državne riznice, a povezivanjem svih proračunskih korisnika dobit će se cjeloviti podaci o obvezama korisnika u Glavnoj knjizi proračuna. Iako je napravljen veliki iskorak u stvaranju cjelovite Bilance u odnosu na ranije godine, još uvijek se dio evidencija o obvezama i najveći dio potraživanja koje su unesene u Glavnu knjigu kroz SAP sustav temelje na ručnim knjiženjima djelatnika u Državnoj riznici, a podloga im je u analitičkim evidencijama koje su kod proračunskih korisnika i/ili pojedinih organizacijskih jedinica Ministarstva financija. Kao što je naglašeno, do potpunog povezivanja analitičkih evidencija svih proračunskih korisnika nemoguće je ručnim knjiženjima pratiti sve poslovne događaje i transakcije vezane uz bilančne pozicije svih subjekata središnje države. Konsolidacijom bilanci proračunskih korisnika s bilancom Državnog proračuna dobivaju se sveobuhvatni podaci o potraživanjima i obvezama Državnog proračuna.

Bilješka 2.

Konverzija zaključnih stanja računa Glavne knjige državnog proračuna izraženih u kunama na dan 31.12.2022. u početna stanja u eurima na dan 1.1.2023. sukladno Zakonu o uvođenju eura (Narodne novine, br. 57/22 i 88/22)

Početna stanja na računima u Glavnoj knjizi državnog proračuna na dan 1.1.2023. iskazala su se u eurima, a izračunla se konverzijom iznosa zaključnih stanja računa Glavne knjige i izraženih u kunama na dan 31.12.2022., a prema fiksnom tečaju konverzije i pravilima za preračunavanje i zaokruživanje sukladno Zakonu o uvođenju eura.

Sukladno *Uputi Ministarstva financija za knjigovodstvene evidencije na prijelazu godine u procesu prelaska na euro kao službene valute Republike Hrvatske*, ako su zbog pravila zaokruživanja kod preračunavanja zaključnih stanja u kunama na dan 31.12.2022. u početna stanja u eurima na dan 1.1.2023. nastale razlika između ukupne vrijednosti imovine (aktive) te ukupne vrijednosti obveza i vlastitih izvora (pasive) tu je razliku bilo potrebno iskazati na teret ili u korist vlastitih izvora u početnoj bilanci na dan 1.1.2023. godine. Također, navedeno je kako je u bilješkama uz financijske izvještaje za 2023. godinu potrebno naznačiti koliki je iznos razlike između ukupne vrijednosti imovine te ukupne vrijednosti obveza i vlastitih izvora (kapital) u bilanci na dan 1.1.2023. nastao uslijed preračunavanja kuna u euro iskazan na teret ili u korist vlastitih izvora (kapitala).

Ministarstvo financija utvrdilo je razliku između ukupne vrijednosti imovine (aktive) te ukupne vrijednosti obveza i vlastitih izvora (pasive) u postupku konverzije stanja iz valute kuna u valutu euro u ukupnom iznosu od 1,51 eura te je navedenu razliku evidentiralo na teret rezultata poslovanja 922210000 Manjak prihoda poslovanja.

Bilješka 3.

Šifra 11 Novac u banci i blagajni

Stanje na šifri 11 Novac u banci i blagajni na dan 31. prosinca 2023. obuhvaćaju stanja novčanih sredstva kako slijedi:

**Tablica 1. Stanje novca u banci i blagajni**

|  |  |  |
| --- | --- | --- |
|  | **NOVČANA SREDSTVA** | **3.471.421.883,97** |
| 1111 | Novac na žiro računu kod Hrvatske narodne banke | 3.228.376.045,52 |
| 1112 | Novac na žiro računu kod tuzemnih poslovnih banaka | 227.807.083,52 |
| 1113 | Novac na računu kod inozemnih poslovnih banaka | 70,86 |
| 112 | Izdvojena novčana sredstva | 15.238.684,07 |
| 113 | Novac u blagajni | 0,00 |

Bilješka 4.

Šifra 121 Depoziti u kreditnim i ostalim financijskim institucijama

Stanje potraživanja za depozite u kreditnim i ostalim financijskim institucijama na dan 31. prosinca 2023. godine bilježi stopostotno smanjenje u odnosu na stanje na dan 1. siječnja 2023. godine. Naime, u 2023. godini Ministarstvo financija nije oročavalo depozite u kreditnim i ostalim financijskim institucijama, dok se stanje na dan 1. siječnja 2023. godine u iznosu od 1,4 milijarde eura odnosi na kratkoročno oročeni depozit krajem prosinca 2022. kod Hrvatske narodne banke.

Bilješka 5.

Šifra 129 Ostala potraživanja

Ostala potraživanja na dan 31. prosinca 2023. godine evidentirana su u iznosu od 70.896.952,49 eura. U okviru ovog potraživanja najznačajniji iznos odnosi se na potraživanje za naknade plaće za bolovanja na teret HZZO–a u iznosu od 58.378.447,28 eura. Od ukupnog iznosa potraživanje za naknade plaće za bolovanja na teret HZZO–a 49.963.265,12 eura odnosi se na potraživanja za naknade plaće za bolovanje iznad 42 dana, a 8.415.182,16 eura za bolovanje za ozljede na radu. Radi se o potraživanjima za naknadu plaće za bolovanja zaposlenih kojima se plaće isplaćuju iz državnog proračuna.

Bilješka 6.

Šifra 1332 Zajmovi kreditnim institucijama u javnom sektoru

Potraživanja za dane zajmove kreditnim institucijama u javnom sektoru na dan 31. prosinca 2023. godine iznose 397.722.808,42 eura, dok su na dan 1. siječnja 2023. iznosila 331.807.021,04 eura, što predstavlja povećanje od 19,9% u promatranom razdoblju.

Naime, Republika Hrvatska - Ministarstvo financija i HBOR zaključili su dana 26. lipnja 2020. godine Ugovor o zajmu broj: 1/2020 na iznos od 398.168.425,24 eura s rokovima isplate do 1. srpnja 2020. godine u iznosu od 199.084.212,62 eura i do 15. prosinca 2020. godine u iznosu od 199.084.212,62 eura s rokom otplate 15. prosinca 2023. godine Ovaj Ugovor je realiziran samo djelomično, naime 1. srpnja 2020. godine realizirana je prva isplata zajma u iznosu od 199.084.212,62 eura. S obzirom da HBOR tijekom 2020. godine nije imao potrebu za dodatnim sredstvima za osiguranje likvidnosti, dodatkom I. Ugovoru o zajmu broj 1/2020 od 4. veljače 2021. godine ugovoreni iznos zajma umanjuje se na 199.084.212,62 eura. Na dan 31. prosinca 2023. predmetni HBOR je vratio predmetni zajam.

Nadalje, Republika Hrvatska - Ministarstvo financija i HBOR zaključili su dana 14. listopada 2022. godine Ugovor o zajmu broj: 1/2022 na iznos od 132.722.808,51 eura s datumom isplate 30. studenog 2022. godine. Sredstva zajma HBOR koristi za osiguranje likvidnosti i provođenje kreditne aktivnosti. Na isplaćeni iznos zajma obračunava se kamata po fiksnoj stopi od 0,45% godišnje, a HBOR otplaćuje isplaćeni iznos zajma jednokratno 2024. godine.

Dodatno, Republika Hrvatska - Ministarstvo financija i HBOR zaključili su dana 15. prosinca 2023. godine Ugovor o zajmu broj: 1/2023 na iznos od 265.000.000,00 eura s datumom isplate 15. prosinca 2023. godine. Sredstva zajma HBOR koristi za osiguranje likvidnosti i provođenje kreditne aktivnosti. Na isplaćeni iznos zajma obračunava se kamata po fiksnoj stopi od 3,75% godišnje, a HBOR otplaćuje isplaćeni iznos u jednokratnim tromjesečnim ratama, od kojih prva tromjesečna rata dospijeva 15. travnja 2025., a zadnja tromjesečna rata dospijeva 15. siječnja 2034.

Bilješka 7.

Šifra 1341 Zajmovi trgovačkim društvima u javnom sektoru

Potraživanja za zajmove dane trgovačkim društvima u javnom sektoru iznosila su na dan 31. prosinca 2023. godine 40.100.988,87 eura, odnosno manja su za 0,5% u odnosu na stanje na dan 1. siječnja 2023. godine. Najveći dio potraživanja odnosi se na potraživanje za dugoročni zajam Croatia Airlines d.d. (33.180.702,10 eura). Ostala značajnija potraživanja jesu potraživanja za dugoročne zajmove dane Ekoplusu d.o.o. (2.711.105,46 eura) i Nacionalnoj veletržnici (3.208.758,50 eura).

Bilješka 8.

Šifra 1363 Zajmovi tuzemnim trgovačkim društvima izvan javnog sektora i šifra 1364 Zajmovi tuzemnim obrtnicima

Potraživanja od tuzemnih trgovačkih društava izvan javnog sektora temeljem danih zajmova na dan 31. prosinca 2023. godine iznose 111.692.825,45 eura i manja su za 2,2% u odnosnu na stanje na dan 1. siječnja 2023. godine. Od navedenog iznosa najznačajniji dio odnosi se na potraživanja po danim zajmovima bivšeg Fonda za razvoj i zapošljavanje (FRZ) tuzemnim trgovačkim društvima u iznosu od 56.918.342,65 eura, na potraživanja za zajam Alpha Adriatic predstečaj koja na dan 31. prosinca 2023. godine iznose 12.988.706,44 eura te na potraživanja za zajmove dane HBOR-u za financijske instrumente plasirane putem Nacionalnog plana oporavka i otpornosti.

Potraživanja za dane zajmove tuzemnim obrtnicima na dan 31. prosinca 2023. godine iznose 7.127.929,75 eura, a odnose se na potraživanja po danim zajmovima bivšeg Fonda za razvoj i zapošljavanje (FRZ).

Bilješka 9.

Šifra 1372 Zajmovi županijskim proračunima, šifra 1373 Zajmovi gradskim proračunima i šifra 1374 Zajmovi općinskim proračunima

Potraživanja za zajmove dane županijskim, gradskim i općinskim proračunima (šifre 1372, 1373 i 1374) na dan 31. prosinca 2023. godine iznose 74.178.649,70 eura, odnosno manja su za 49.431.545,21 eura u odnosu na dan 1. siječnja 2023. godine kada su iznosila 123.610.194,91 eura.

Navedena potraživanja čine:

* potraživanja koja se odnose na zajmove dane županijskim, gradskim i općinskim proračunima u iznosu od 62.040.051,36 eura,
* potraživanja za dane zajmove drugim razinama vlasti za dane međunarodne zajmove - EIB 25749 koja se odnose na zajmove dane županijskim proračunima u iznosu 7.893.673,02 eura (Istarska i Primorsko-goranska),
* potraživanja za zajmove dane gradskim proračunima u iznosu 4.244.925,29 eura (Rijeka i Šibenik).

Pregled iznosa beskamatnih zajmova dan je u Tablici 2.

**Tablica 2. Stanje potraživanja za beskamatne zajmove dane županijskim, gradskim i općinskim proračunima**

|  |  |  |
| --- | --- | --- |
| **Red. broj** | **Opis** | **Stanje ukupnih**  **potraživanja na**  **31.12.2023.**  **(EUR)** |
|  | Beskamatni zajmovi županijskim proračunima kratkoročni | 727.880,33 |
|  | Beskamatni zajmovi županijskim proračunima dugoročni | 16.519.074,38 |
|  | Beskamatni zajmovi gradskim proračunima kratkoročni | 1.020.467,49 |
|  | Beskamatni zajmovi gradskim proračunima dugoročni | 33.922.383,11 |
|  | Beskamatni zajmovi općinskim proračunima kratkoročni | 2.948.727,74 |
|  | Beskamatni zajmovi općinskim proračunima dugoročni | 6.901.518,31 |
|  | **UKUPNO** | **62.040.051,36** |

Bilješka 10.

Šifra 1375 Zajmovi HZMO-u, HZZ-u, HZZO-u i šifra 1376 Zajmovi ostalim izvanproračunskim korisnicima državnog proračuna

Potraživanja za dane zajmove Hrvatskom zavodu za mirovinsko osiguranje (HZMO), Hrvatskom zavodu za zapošljavanje (HZZ), Hrvatskom zavodu za zdravstveno osiguranje (HZZO) na dan 31. prosinca 2023. godine (šifra 1375) iznose 92.540.130,18 eura, i manja su za 14,0% u odnosu na stanje na dan 1. siječnja 2023. godine. Navedena potraživanja odnose se na beskamatne zajmove isplaćene HZZO-u temeljem odgode/obročne otplate te oslobođenja od plaćanja doprinosa u skladu s Naputkom o načinu isplate beskamatnog zajma JLP(R)S, HZMO i HZZO-u. Hrvatski zavod za zdravstveno osiguranje iste vraća najkasnije do kraja 2027. godine.

Potraživanja za dane zajmove ostalim izvanproračunskim korisnicima državnog proračuna na dan 31. prosinca 2023. godine iznosila su 1.300.224.502,37 eura (šifra 1376) od čega se najveći dio odnosi na zajmove dane Hrvatskim autocestama d.o.o., Hrvatskim cestama d.o.o. te Autocesti Rijeka – Zagreb d.d. i preostala su potraživanja za zajmove temeljem Sporazuma o međusobnim obvezama i potraživanjima s Centrom za restrukturiranje i prodaju.

Bilješka 11.

Šifra 1462 Ostali vrijednosni papiri (inozemni)

Na dan 31. prosinca 2023. godine vrijednost ostalih vrijednosnih papira u iznosu od 3.881.909,67 eura odnosi se na investicijski fond - J.P. Morgan Fleming, a povećanje u iznosu od 1,4% u odnosu na stanje na dan 1. siječnja 2023. godine odnosi se na vrijednosno usklađenje s 31. prosinca 2022.

Bilješka 12.

Šifra 1512 Dionice i udjeli u glavnici kreditnih institucija u javnom sektoru i 1521 Dionice i udjeli u glavnici trgovačkih društava u javnom sektoru

Dionice i udjeli u glavnici kreditnih institucija u javnom sektoru (šifra 1512) na dan 31. prosinca 2023. godine iznose 1.001.782.458,90 eura, a dionice i udjeli u glavnici trgovačkih društava u javnom sektoru (šifra 1521) iznose 4.238.051.340,53 eura, a odnose se na dionice i udjele u pravnim osobama od posebnog interesa za Republiku Hrvatsku.

Naime, Zakonom o izmjenama Zakona o ustrojstvu i djelokrugu tijela državne uprave (Narodne novine, br. 21/2023) izmijenjene su odredbe o djelokrugu Ministarstva financija i utvrđeno je da Ministarstvo financija preuzima poslove iz djelokruga Ministarstva prostornoga uređenja, graditeljstva i državne imovine u dijelu koji se odnosi na ostvarivanje vlasničke politike u pravnim osobama od posebnog interesa za Republiku Hrvatsku. Ministarstvu financija prenesene se dionice i udjeli u društvima od posebnoga interesa za republiku Hrvatsku iz poslovnih knjiga Ministarstva prostornoga uređenja, graditeljstva i državne imovine.

Bilješka 13.

Šifra 1541 Dionice i udjeli u glavnici trgovačkih društava izvan javnog sektora

Dionice i udjeli u trgovačkih društava izvan javnog sektora na dan 31. prosinca 2023. godine iznose 14.594.996,35 eura, dok su na dan 1. siječnja 2023. iznosila 13.405.003,65 eura.

U 2021. godini za dionice i udjele u glavnici tuzemnih trgovačkih društava izvan javnog sektora u iznosu od 13.633.419,60 eura stečene su naplatom potraživanja Republike Hrvatske u poslovnim udjelima društva Uljanik Brodogradnja 1856 d.o.o. Dana 17. svibnja 2021. godine zaključen je Ugovor o unovčenju pokretnina opterećenih razlučnim pravom između Ministarstva financija i društva Uljanik Brodogradilište d.d. u stečaju. Navedenim Ugovorom izvršen je prijeboj tražbine Ministarstva financija na ime plaćenih državnih jamstava sa protutražbinom Uljanik Brodogradilišta d.d. u stečaju po osnovi utvrđene vrijednosti pokretnina u iznosu od 13.633.419,60 eura. Nakon stjecanja vlasništva prethodno navedenih pokretnina, iste su sukladno Ugovoru o ulaganju stvari u društvo Uljanik Brodogradnja 1856 d.o.o. od 6. srpnja 2021. godine zaključenom između Ministarstva financija i Uljanik brodogradnje 1856 d.o.o., unesene u navedeno društvo u iznosu od 102,7 milijuna kuna tj. Ministarstvo financija je unosom pokretnina u društvo isto dokapitaliziralo i steklo poslovne udjele u društvu.

Osim navedenog, dio iznosa odnosi se na stjecanje udjela u temeljnom kapitalu trgovačkog društva čiji podaci su klasificirani podaci sukladno Zakonu o tajnosti podataka kojim se uređuje pojam klasificiranih i neklasificiranih podataka.

Bilješka 14.

Šifra 1532 Dionice i udjeli u glavnici inozemnih kreditnih i ostalih financijskih institucija

Dionice i udjeli u glavnici inozemnih kreditnih i ostalih financijskih institucija na dan 31. prosinca 2023. godine iznose 280.876.815,33 eura, dok su na dan 1. siječnja 2023. godine iznosila 193.403.330,39 eura što predstavlja povećanje od 45,2% u promatranom razdoblju.

Stanje na dan 31. prosinca 2023. godine iznosi 280.876.815,33 eura i veće je za 45,2% u odnosu na početno stanje 2023. godine, a odnosi se na članski kapital Republike Hrvatske u sljedećim međunarodnim financijskim institucijama: Međunarodna banka za obnovu i razvoj (IBRD), Međunarodno udruženje za razvoj (IDA), Međunarodna financijska korporacija (IFC), Multilateralna agencija za osiguranje investicija (MIGA), Europska investicijska banka (EIB), Europska banka za obnovu i razvoj (EBRD), Razvojna banka Vijeća Europe (CEB), Inter-američka banka za razvoj (IDB), Inter-američka investicijska korporacija (IIC) i Azijska infrastrukturna investicijska banka (AIIB) u iznosu od 269.935.739,10 eura i ulaganje Republike Hrvatske u Investicijski fond Inicijative triju mora temeljem Odluke Vlade Republike Hrvatske od 14. listopada 2020. godine u iznosu od 10.960.055,57 eura.

**Tablica 3. Članski kapital Republike Hrvatske u međunarodnim financijskim institucijama**

|  |  |  |  |  |
| --- | --- | --- | --- | --- |
|  | | | **UPLAĆENI KAPITAL  (PAID-IN CAPITAL)** | |
| **Red. broj** | **Naziv** | **Valuta** | **Stanje na dan 31.12.2023. (org.val.)** | **Stanje na 31.12.2023. u euru** |
| 1. | IBRD | USD | 29.875.257,75 | 27.036.432,35 |
| 2. | IDA | USD | 6.932.503,00 | 6.273.758,37 |
| 3. | IFC | USD | 27.614.000,00 | 24.990.045,25 |
| 4. | MIGA | USD | 677.759,00 | 613.356,56 |
| 5. | EIB | EUR | 94.750.368,00 | 94.750.368,00 |
| 6. | EBRD | EUR | 22.820.000,00 | 22.820.000,00 |
| 7. | CEB | EUR | 2.372.578,00 | 2.372.578,00 |
| 8. | IDB | USD | 6.433.232,60 | 5.821.929,95 |
| 9. | IIC | USD | 283.194,03 | 256.284,19 |
| 10. | AIIB | USD | 600.000,00 | 542.986,43 |
| 11. | ESM | EUR | 84.458.000,00 | 84.458.000,00 |
| **UKUPNO** | | **USD** | 72.415.946,38 | 65.534.793,10 |
| **EUR** | 204.400.946,00 | 204.400.946,00 |
| **Ukupno stanje na dan 31. prosinca 2023. u eurima** | | | | **269.935.739,10** |

Bilješka 15.

Šifra 1637 Potraživanja za povrat pomoći danih unutar općeg proračuna po protestiranim jamstvima

Potraživanja za povrat pomoći danih unutar općeg proračuna po protestiranim jamstvima na dan 31. prosinca 2023. godine iznose 199.410.116,90 eura od čega se na HŽ Infrastrukturu d.o.o. odnosi 197.219.517,93 eura, na HŽ Putnički prijevoz d.o.o. 2.040.389,45 eura te potraživanja za zajmove dane drugim razinama vlasti po protestiranim jamstvima za Općinu Krapinske Toplice u iznosu 5.388.,64 eura i Općinu Novigrad Podravski u iznosu od 144.820,89 eura.

Bilješka 16.

Šifra 164 Potraživanja za prihode od imovine

Iznosi potraživanja za prihode od imovine na dan 31. prosinca 2023. godine iznose 259.668.504,85 eura i veća su za 16,7% u odnosu na stanje na dan 1. siječnja 2023. godine. Najznačajniji iznosi odnose se na:

* potraživanja za zatezne kamate po danim zajmovima bivšeg Fonda za razvoj i zapošljavanje u iznosu od 14.755.182,36 eura,
* potraživanja za kamate po danim zajmovima bivšeg Fonda za razvoj i zapošljavanje tuzemnim trgovačkim društvima i obrtima u iznosu od 7.537.652,56 eura,
* evidentirano potraživanje od Republike Sudan u iznosu od 27.789.140,27 eura,
* potraživanja za prihode od kamata na dane zajmove Hrvatske Autoceste, Autocesta Rijeka - Zagreb u iznosu od 62.513.275,89 eura,
* potraživanja za prihode od kamata na dane zajmove po protestiranim jamstvima u iznosu od 144.595.495,35 eura.

Bilješka 17.

Šifra 165 Potraživanja za upravne i administrativne pristojbe, pristojbe po posebnim propisima i naknade

Potraživanja za upravne i administrativne pristojbe, pristojbe po posebnim propisima i naknade na dan 31. prosinca 2023. godine iznose 1.572.854,64 eura, dok su na dan 1. siječnja 2023. iznosila 6.291.611,45 eura što predstavlja smanjenje od 75% u promatranom razdoblju..

Najznačajniji dio navedenih potraživanja odnosi se na potraživanja za naknade za izdana jamstva na dan 31. prosinca 2023. godine čiji je pregled dan u Tablici 4. u iznosu od 1.507.510,40 eura.

**Tablica 4.** **Potraživanja za naknade za izdana jamstva**

|  |  |  |
| --- | --- | --- |
| **Red. broj** | **Dužnik** | **Stanje ukupnih potraživanja na 31.12.2023.** |
| 1. | 3. MAJ BRODOGRADILIŠTE D.D. | 516.095,60 |
| 2. | JADROPLOV D.D. | 68.959,21 |
| 3. | BRODOGRAĐEVNA INDUSTRIJA SPLIT D.D. | 167.661,69 |
| 4. | ULJANIK BRODOGRADNJA 1856 D.O.O. | 31.873,36 |
| 5. | ULJANIK BRODOGRADILIŠTE D.D. U STEČAJU | 111.352,34 |
| 6. | HEP d.d. | 604.931,51 |
| 7. | BRODOTROGIR CRUISE D.O.O. | 6.636,69 |
|  | **UKUPNO** | **1.507.510,40** |

Smanjenje potraživanja za upravne i administrativne pristojbe, pristojbe po posebnim propisima i naknade jednim dijelom se odnosi na isknjiženje potraživanja prema društvu Uljanik d.d. u stečaju iz poslovnih knjiga Ministarstva financija. Naime, Trgovački sud u Pazinu je dana 13. studenog 2023. godine donio Rješenje o zaključenju stečajnog postupka nad društvom Uljanik d.d. u stečaju, te je s istim datumom isknjiženo potraživanje prema navedenom društvu u ukupnom iznosu od 339.539.842,32 eura, od čega se na potraživanja za naknade za izdana jamstva odnosi iznos od 4.994.435,90 eura.

Bilješka 18.

Šifra 166 Potraživanja za prihode od prodaje proizvoda i robe te pruženih usluga i za povrat po protestiranim jamstvima

Potraživanja za prihode od prodaje proizvoda i robe te pruženih usluga i za povrat po protestiranim jamstvima na dan 31. prosinca 2023. godine iznose 298.442.599,75 eura, dok su na dan 1. siječnja 2023. iznosila 662.388.128,81 eura što predstavlja smanjenje od 54,9% u promatranom razdoblju.

Najznačajniji dio odnosi se na potraživanja od tuzemnih trgovačkih društava izvan javnog sektora za povrate po protestiranim jamstvima kako je prikazano u Tablici 5.

**Tablica 6. Potraživanja od tuzemnih trgovačkih društava izvan javnog sektora za povrate po protestiranim jamstvima**

|  |  |  |
| --- | --- | --- |
| **Red. broj** | **Dužnik** | **Stanje ukupnih potraživanja na 31.12.2023.** |
| 1. | DRNIŠPLAST | 2.460.028,77 |
| 2. | 3. MAJ BRODOGRADILIŠTE | 31.946.653,36 |
| 3. | LJEČILIŠTE TOPUSKO | 4.653.842,82 |
| 4. | HUM | 3.035.541,51 |
| 5. | OLMA MAKARSKA | 766.493,65 |
| 6. | ULJANIK BRODOGRADILIŠTE | 136.577.657,32 |
| 7. | HOTEL NOVI, NOVI VINODOLSKI | 222.257,12 |
| 8. | HOTELI OMIŠALJ | 5.116.369,79 |
| 9. | HOTELI ŠOLTA | 1.373.120,34 |
| 10. | PRESIDENT ZADAR | 924.291,41 |
| 11. | DIOKI D.D. (CALISKAN) | 5.076.647,42 |
| 12. | BRODOGRAĐEVNA INDUSTRIJA SPLIT | 32.251.318,26 |
|  | **UKUPNO** | **224.404.221,77** |

R.br. 3. - potraživanje u postupku provedbe isknjiženja temeljem odluke Vlade Republike Hrvatske

R.br. 4.-5 - potraživanja koja se namiruju u ovršnom postupku

R.br. 6. – 11. - potraživanje prijavljeno u stečajni postupak

Smanjenje potraživanja za prihode od prodaje proizvoda i robe te pruženih usluga i za povrat po protestiranim jamstvima vezano je uz isknjiženje potraživanja prema društvu Uljanik d.d. iz poslovnih knjiga Ministarstva financija. Naime, Trgovački sud u Pazinu je dana 13. studenog 2023. godine donio Rješenje o zaključenju stečajnog postupka nad društvom Uljanik d.d. u stečaju, te je s istim datumom isknjiženo potraživanje prema navedenom društvu u ukupnom iznosu od 339.539.842,32 eura od čega se na potraživanja po protestiranim jamstvima odnosi iznos od 327.542.893,30 eura.

Bilješka 19.

Šifra 23 do 239 Obveze za rashode poslovanja

Iznos od 1.133.024.755,21 eura evidentiran na 31. prosinca 2023. godine na šifri 23 *Obveze za rashode poslovanja* odnosi se na:

* unesene, a neplaćene zahtjeve za obveze za rashode poslovanja u 2023. godini iskazane na šiframa 232 *Obveze za materijalne rashode* i šifri 234 *Obveze za financijske rashode* u ukupnoj vrijednosti od 5.783.822,21 eura,
* obveze bivšeg Fonda za naknadu oduzete imovine u iznosu od 6.611.997,84 eura na šifri 238 *Obveze za kazne, naknade šteta i kapitalne pomoći,* te
* ostale tekuće obveze u iznosu od 1.120.628.935,16 eura na šifri 239 *Ostale tekuće obveze*.

Ostale tekuće obveze iskazane na šifri 239 u iznosu od 1.120.628.935,16 eura između ostalog uključuju:

* obveze državnog proračuna za prihode proračunskih korisnika uplaćene na račun proračuna 908.452.225,76
* obveze za predujmove korisnika 479.065,97
* 35% od prodaje stanova Ljubljanske banke 60.810,14
* depozite carinarnica 8.731.052,20
* depozite korisnika iz ranijih godina 10.645.353,20
* jamčevine korisnika 26.187.054,24
* oduzeta gotovinska sredstva (od fizičkih i pravnih osoba) 83.580.986,61

Bilješka 20.

Šifra 2521 Obveze za trezorske zapise

Na dan 31. prosinca 2023. godine obveze za trezorske zapise iznose 2.588.499.881,55 eura, dok su na dan 1. siječnja 2023. iznosile 2.697.033.593,07 eura što predstavlja smanjenje od 4% u promatranom razdoblju.

Ministarstvo financija provodi aukcije trezorskih zapisa u skladu s Pravilima i uvjetima aukcija trezorskih zapisa, koristeći se elektroničkim aukcijskim sustavom Bloomberg (BAS).

Do kraja prosinca 2023. godine održano je 8 aukcija trezorskih zapisa na kojima je bilo ukupno 16 izdanja, od čega 7 izdanja s rokom dospijeća od 364 dana, 6 izdanja s rokom dospijeća od 182 dana i 3 izdanja s rokom dospijeća od 91 dan.

Na aukcijama trezorskih zapisa do kraja prosinca 2023. godine izdano je ukupno 2,890 milijardi eura trezorskih zapisa, a istodobno je iskupljeno 2,914 milijardi eura.

Trezorski zapisi su uvršteni u usluge depozitorija, poravnanja i namire Središnjeg klirinškog depozitarnog društva d.d. te na Redovito tržište Zagrebačke burze.

Bilješka 21.

Šifra 2541 Obveza za obveznice - tuzemne

Stanje obveza za tuzemne obveznice na dan 31. prosinca 2023. godine iznosi 18.071.038.402,87 eura dok su na dan 1. siječnja 2023. iznosile 16.442.916.251,91 eura što predstavlja povećanje od 9,9% u promatranom razdoblju.

U Tablici 7. dan je prikaz obveza po aktivnim obveznicama izdanima na domaćem tržištu kapitala na dan 31. prosinca 2023. godine.

**Tablica 7. Obveze po aktivnim obveznicama izdanima na domaćem tržištu kapitala**

|  |  |  |  |
| --- | --- | --- | --- |
| **Red. broj** | **Naziv** | **Valuta** | **Stanje obveza na 31.12.2023.** |
| 1. | Obveznice - Serija 19 D-24, 247E | EUR | 1.400.000.000,00 |
| 2. | Obveznice - Serija 20 D-25, 257A | EUR | 796.336.850,14 |
| 3. | Obveznice - Serija 21 D-26, 26CA | EUR | 1.653.726.192,40 |
| 4. | Obveznice - Serija 24 D-28, 282A | EUR | 1.073.727.519,76 |
| 5. | Obveznice - Serija 25 D-32 I., 327A | EUR | 405.039.501,12 |
| 7. | Obveznice - Serija 27 D-29, 297A | EUR | 1.327.228.083,70 |
| 8. | Obveznice - Serija 29 D-24, 24BA | EUR | 464.529.829,17 |
| 9. | Obveznice - Serija 30 D-34 I., 34BA | EUR | 1.547.331.109,44 |
| 10. | Obveznice - Serija 31 D-40, 403E | EUR | 800.000.000,00 |
| 11. | Obveznice - Serija 32 D-25, 253A | EUR | 663.614.041,83 |
| 12. | Obveznice - Serija 33 D-27, 275E | EUR | 1.445.000.000,00 |
| 13. | Obveznice - Serija 34 D-28, 287A | EUR | 1.194.505.275,36 |
| 14. | Obveznice - Serija 35 D-30, 302E | EUR | 1.000.000.000,00 |
| 15. | Obveznice - Serija 36 D-26, 267E | EUR | 400.000.000,00 |
| 16. | Obveznice - Serija 37 D-32, 327E | EUR | 800.000.000,00 |
| 17. | Obveznice - Serija 38 D-25, 253B | EUR | 1.850.000.000,00 |
| 18. | Obveznice - Serija 39 D-33, 33BA | EUR | 1.250.000.000,00 |
|  | **Ukupno:** | **EUR** | **18.071.038.402,87** |

Republika Hrvatska, zastupana po Ministarstvu financija, realizirala je na domaćem tržištu kapitala inauguralno izdanje obveznica dospijeća 2025. godine u nominalnom iznosu od 1,85 milijardi eura namijenjenih, osim institucionalnim ulagateljima, i fizičkim osobama.

Upis obveznica provodio se u dva kruga pri čemu je prvi krug bio namijenjen za fizičke osobe (hrvatski državljani te strani državljani rezidenti u Republici Hrvatskoj), dok je drugi krug bio predviđen za institucionalne investitore. Novo izdanje Obveznica realizirano je uz cijenu od 100,000% i godišnju kamatnu stopu od 3,65%.

Obveznice su uvrštene u usluge depozitorija, poravnanja i namire Središnjeg klirinškog depozitarnog društva d.d. te na Službeno tržište Zagrebačke burze.

Sredstva prikupljena ovim izdanjem iskorištena su, između ostalog, za refinanciranje euroobveznica Republike Hrvatske nominalnog iznosa 1,5 milijardi dolara koje su dospjele i isplaćene u travnju 2023. godine. Ove obveznice su izdane 2013. godine.

U studenom 2023. godine uspješno je realizirano još jedno izdanje obveznica na domaćem tržištu kapitala. Riječ je o obveznici dospijeća 2033. godine u nominalnom iznosu od 1,25 milijardi eura. Navedeno izdanje obveznice realizirano je uz cijenu od 99,505% i godišnju kamatnu stopu od 3,75%. Sredstva prikupljena ovim izdanjem iskorištena su za refinanciranje domaće obveznice Republike Hrvatske nominalnog iznosa 1,5 milijardi eura (integralno izdanje), koje su dospjele i isplaćene u studenom 2023. godine.

Bilješka 22.

Šifra 2532 Obveze za mjenice

Stanje obveza za mjenice na dan 31. prosinca 2023. godine u iznosu od 581.183,83 eura odnosi se na obveze po izdanim mjenicama za članski kapital Republike Hrvatske IDA i MIGA. Analitika obveza za mjenice dana je u Tablici 8.

**Tablica 8. Pregled obveza po izdanim mjenicama**

|  |  |  |  |  |
| --- | --- | --- | --- | --- |
| **Red. broj** | **Naziv** | **Valuta** | **Stanje obveza na dan 31.12.2023. (org.val.)** | **Stanje obveza na 31.12.2023. u eurima** |
| 1 | IDA | HRK | 2.999.304,65 | 398.076,14 |
| 2 | MIGA | USD | 202.334,00 | 183.107,69 |
| **UKUPNO** | | **HRK** | 2.999.304,65 | 398.076,14 |
| **USD** | 202.334,00 | 183.107,69 |
| **Stanje obveza po izdanim mjenicama u eurima** | | | | **581.183,83** |

Bilješka 23.

Šifra 2542 Obveza za obveznice – inozemne

Stanje obveza za inozemne obveznice na dan 31. prosinca 2023. godine iznosi 14.322.257.227,58 eura dok su na dan 1. siječnja 2023. iznosile 13.989.663.251,40 eura. Iznos od 14.322.257.227,58 eura odnosi se na obvezu za sve inozemne obveznice izdane do 31. prosinca 2023. godine.

U Tablici 9. dan je prikaz obveza po aktivnim obveznicama izdanim na međunarodnom tržištu kapitala na dan 31. prosinca 2023. godine.

**Tablica 9. Pregled aktivnih obveznica izdanih na međunarodnom tržištu kapitala**

|  |  |  |  |
| --- | --- | --- | --- |
| **Red. broj** | **Naziv** | **Valuta** | **Stanje obveza na 31.12.2023.** |
| 1. | Euro-USD obveznice VI D-24 (cross currency swap) | EUR | 1.297.257.227,57 |
| 2. | Euro-EUR obveznice/X | EUR | 1.500.000.000,00 |
| 3. | Euro-EUR obveznice/XI | EUR | 1.250.000.000,00 |
| 4. | Euro-EUR obveznice/XII | EUR | 1.275.000.000,00 |
| 5. | Euro-EUR obveznice/XIII | EUR | 750.000.000,00 |
| 6. | Euro-EUR obveznice/XIV | EUR | 1.500.000.000,00 |
| 7. | Euro-EUR obveznice/XIX | EUR | 1.500.000.000,00 |
| 8. | Euro-EUR obveznice/XV | EUR | 2.000.000.000,00 |
| 9. | Euro-EUR obveznice/XVI | EUR | 1.000.000.000,00 |
| 10. | Euro-EUR obveznice/XVII | EUR | 1.000.000.000,00 |
| 11. | Euro-EUR obveznice/XVIII | EUR | 1.250.000.000,00 |
|  | **Ukupno:** | **EUR** | **14.322.257.227,58** |

Republika Hrvatska, zastupana po Ministarstvu financija, realizirala je na međunarodnom financijskom tržištu izdanje euroobveznica, koje dospijevaju 2035. godine u nominalnom iznosu od 1,50 milijardi eura. Ovo izdanje obveznica realizirano je po cijeni od 99,560% i godišnju kamatnu stopu od 4,00%. Voditelji izdanja bili su BNP Paribas, J.P. Morgan SE, Raiffeisen Bank International AG.

Bilješka 24.

Šifra 2622 Obveze za kredite od kreditnih institucija u javnom sektoru

Stanje obveza za kredite od kreditnih institucija u javnom sektoru na dan 31. prosinca 2023. godine iznosi 237.900.621,72 eura dok su na dan 1. siječnja 2023. iznosile 269.353.454,52 eura.

Analitika obveza za kredite od kreditnih institucija u javnom sektoru u iznosu od 237.900.621,72 eura daje se u Tablici 10.

**Tablica 10. Pregled obveza za kredite od kreditnih institucija u javnom sektoru**

|  |  |  |  |  |
| --- | --- | --- | --- | --- |
| **Red. broj** | **Namjena** | **Banka** | **Valuta** | **Stanje obveza na 31.12.2023.** |
| 1. | Hrvatske vode KO-09/12 - projekt navodnjavanja | HBOR | EUR | 4.180.768,57 |
| 2. | HŽ Putnički prijevoz F-001-14 preuzeto 2015. | HBOR | EUR | 43.981.538,31 |
| 3. | HPB HRK 950 mil. 2017, D-2024 | HPB | EUR | 50.434.667,25 |
| 4. | HPB HRK 400 mil. D-2024 | HPB | EUR | 53.089.123,37 |
| 5. | HPB HRK 500 mil. D-2025 | HPB | EUR | 66.361.404,21 |
| 6. | HBOR HRK 136 mil. preuzeto 2022 | HBOR | EUR | 11.281.438,72 |
| 7. | HŽ Cargo HPB preuzeto 2022, D-2026 | HPB | EUR | 5.143.008,83 |
| 8. | HŽ Cargo Cratia banka preuzeto 2022, D-2026 | Croatia b. | EUR | 3.428.672,60 |
| **UKUPNO** |  |  | **EUR** | **237.900.621,72** |

Bilješka 25.

Šifra 2643 Obveze za kredite od tuzemnih kreditnih institucija izvan javnog sektora

Obveze za kredite od tuzemnih kreditnih institucija izvan javnog sektora na dan 31. prosinca 2023. iznose 2.361.935.572,93 eura i manje su za 15,5% u odnosu na stanje obveza na dan 1. siječnja 2023. godine. Najveći dio u iznosu od 2.344.268.949,59 eura odnosi se na obveze za dugoročne zajmove tuzemnim bankama i ostalim financijskim institucijama izvan javnog sektora. Iznos od 17.662.980,03 eura odnosi se na obveze za kredite sveučilišta čiju otplatu vrši Ministarstvo financija. Naime, Državni ured za reviziju u Izvješću o obavljenoj reviziji Godišnjeg izvještaja o izvršenju Državnog proračuna Republike Hrvatske za 2018. godinu naložio je Ministarstvu financija da obveze po kreditima sveučilišta evidentira u Glavnoj knjizi državnog proračuna te uključi u podatke o dugu državnog proračuna koji se iskazuju u godišnjim izvještajima o izvršenju državnog proračuna, a da ih Ministarstvo znanosti i obrazovanja koje ih je do tada imalo bilančno evidentirano isknjiži iz svojih poslovnih knjiga. Slijedom navedenog Ministarstvo znanosti i obrazovanja s danom 31. prosinca 2019. isknjižilo je navedene obveze iz svoje Glavne knjige te ih nadalje vodi izvanbilančno, a do kraja otplate kredita zadržava svu dokumentaciju vezanu uz kredite te Ministarstvu financija dostavlja podatke o stanju predmetnih obveza po kreditima sveučilišta u Zagrebu, Splitu, Osijeku, Rijeci i Dubrovniku u skladu s nalogom Državnog ureda za reviziju, a koji se evidentiraju u Glavnoj knjizi državnog proračuna.

Analitika obveza za kredite od tuzemnih financijskih institucija izvan javnog sektora u iznosu od 2.344.268.949,59 eura daje se u Tablici 11.

**Tablica 11. Pregled obveza za kredite od tuzemnih financijskih institucija izvan javnog sektora**

|  |  |  |  |  |
| --- | --- | --- | --- | --- |
| **Red. broj** | **Namjena** | **Banka** | **Valuta** | **Stanje obveza na 31.12.2023.** |
| 1. | KBC 2007 (HRK 572,8) F-022-07 | PBZ | EUR | 17.168.411,97 |
| 2. | ERSTE HRK 1,8 mlrd. D 2025 | Erste bank | EUR | 238.901.055,15 |
| 3. | OTP HRK 800 mil. D-2025 | OTP banka | EUR | 106.178.246,73 |
| 4. | PBZ HRK 1,2 mlrd. 2020 | PBZ | EUR | 159.267.370,10 |
| 5. | ZABA HRK 750 mil. D-2025 | ZABA | EUR | 29.862.631,90 |
| 6. | ZABA kredit 2 mlrd I HRK 2026 | ZABA | EUR | 132.722.808,43 |
| 7. | ZABA kredit 3 mlrd I HRK 2026 | ZABA | EUR | 398.168.425,24 |
| 8. | ERSTE EUR 360 mil. | Erste bank | EUR | 252.000.000,00 |
| 9. | PBZ EUR 200 mil., D-2026 | PBZ | EUR | 125.000.000,00 |
| 10. | Raiffeisenbank EUR 120 mil. | Raiffeisenbank | EUR | 75.000.000,00 |
| 11. | Raiffeisenbank EUR 150 mil. D-2026 | Raiffeisenbank | EUR | 112.500.000,00 |
| 12. | ZABA EUR 200 mil. D-2027 | ZABA | EUR | 160.000.000,00 |
| 13. | PBZ EUR 240 mil., D-2026 - novo | PBZ | EUR | 180.000.000,00 |
| 14. | Raiffeisenbank EUR 100 mil. D-2027 - novo | Raiffeisenbank | EUR | 87.500.000,00 |
| 15. | ZABA EUR 300 mil. D-2028 | ZABA | EUR | 270.000.000,00 |
| **UKUPNO** |  |  | **EUR** | **2.344.268.949,59** |

***Zaduživanje na domaćem tržištu putem dugoročnih kredita u 2023. godini***

* Kredit u iznosu od 240.000.000,00 eura

Republika Hrvatska se u siječnju zadužila na domaćem financijskom tržištu u iznosu od 240 milijuna eura kod Privredne banke Zagreb. Kamatna stopa je nepromjenjiva i iznosi 3,152% godišnje. Glavnica se otplaćuje u osam jednakih polugodišnjih rata od kojih prva rata dospjela na naplatu 30. lipnja 2023., a zadnja dospijeva 31. prosinca 2026. godine.

* Kredit u iznosu od 100.000.000,00 eura

Republika Hrvatska se u siječnju zadužila na domaćem financijskom tržištu u iznosu 100 milijuna eura kod RBA - Raiffeisenbank Hrvatska. Kamatna stopa je promjenjiva, jednaka zbroju šestomjesečnog EURIBOR-a i marže u iznosu od 0,13% godišnje. Glavnica se otplaćuje u osam jednakih polugodišnjih rata od kojih prva dospijeva na naplatu u roku od 6 mjeseci od dana korištenja kredita.

* Kredit u iznosu od 300.000.000,00 eura

Republika Hrvatska se u siječnju zadužila na domaćem financijskom tržištu u iznosu 300 milijuna eura kod Zagrebačke banke d.d. Kamatna stopa je fiksna, 3,234% godišnje, uz polugodišnji obračun i plaćanje. Glavnica se otplaćuje u jednakim polugodišnjim ratama od kojih je prva dospjela na naplatu 31. srpnja 2023, a posljednja dospijeva 31. siječnja 2028. godine.

Analitika obveza za kredite sveučilišta daje se u Tablici 12.

**Tablica 12. Analitički prikaz obveza za kredite sveučilišta**

|  |  |  |  |  |
| --- | --- | --- | --- | --- |
| **R.br.** | **Opis** | **Banka** | **Valuta** | **Stanje obveza na 31.12.2023.** |
| 1. | Sveučilište u Rijeci | ZABA | **EUR** | 973.129,14 |
| 2. | Sveučilište u Splitu | ZABA + PBZ | **EUR** | 7.503.943,37 |
| 3. | Sveučilište u Osijeku | Addiko Bank | **EUR** | 8.667.454,55 |
| 4. | Sveučilište u Zagrebu | PBZ | **EUR** | 0,00 |
| 5. | Sveučilište u Dubrovniku | ZABA | **EUR** | 522.096,35 |
|  | | | | **17.666.623,41** |

Bilješka 26.

Šifra 2613 Obveze za zajmove od međunarodnih organizacija

Iznos od 1.245.784.499,13 eura na dan 31. prosinca 2023. godine odnosi se na obveze za zajmove od međunarodnih organizacija. Analitički prikaz ovih zajmova daje se u Tablici 13.

**Tablica 13. Prikaz obveza za zajmove od međunarodnih organizacija**

|  |  |  |  |  |
| --- | --- | --- | --- | --- |
| **Red. broj** | **Namjena** | **Banka** | **Valuta** | **Stanje obveza na 31.12.2023.** |
| 1. | F/P 01351-003-001 - Projekt obnove zdravstvene infrastrukture | CEB | EUR | 650.000,00 |
| 2. | F/P 01456-004-001 - Projekt obnove i izgradnje školskih objekata u RH | CEB | EUR | 1.007.120,00 |
| 3. | F/P 01498-004-002 - Projekt izgradnje objekata komunalne i društvene infrastrukture na hrv. otocima | CEB | EUR | 1.543.200,00 |
| 4. | F/P 01498-005-002 - Projekt izgradnje objekata komunalne i društvene infrastrukture na hrv. otocima | CEB | EUR | 539.200,00 |
| 5. | F/P 01498-006-002 - Projekt izgradnje objekata komunalne i društvene infrastrukture na hrv. otocima | CEB | EUR | 460.957,60 |
| 6. | F/P 01498-007-002 - Projekt izgradnje objekata komunalne i društvene infrastrukture na hrv. otocima | CEB | EUR | 1.188.436,80 |
| 7. | F/P 01511-002-002 - Projekt "Istraživanje, obnova i revitalizacija kulturne baštine Ilok - Vukovar - Vučedol" | CEB | EUR | 349.000,00 |
| 8. | F/P 01511-003-002 - Projekt "Istraživanje, obnova i revitalizacija kulturne baštine Ilok - Vukovar - Vučedol" | CEB | EUR | 724.000,00 |
| 9. | F/P 01511-004-002 - Projekt "Istraživanje, obnova i revitalizacija kulturne baštine Ilok - Vukovar - Vučedol" | CEB | EUR | 3.040.000,00 |
| 10. | F/P 01511-005-002 - Projekt "Istraživanje, obnova i revitalizacija kulturne baštine Ilok - Vukovar - Vučedol" | CEB | EUR | 1.168.000,50 |
| 11. | F/P 01576-002-002 - Projekt financiranja zdravstvenih ustanova u RH | CEB | EUR | 1.880.000,00 |
| 12. | F/P 01576-003-002 - Projekt financiranja zdravstvenih ustanova u RH | CEB | EUR | 7.018.904,00 |
| 13. | F/P 01751-001-001 - Projekt "Financiranje vodno-komunalne infrastrukture" | CEB | EUR | 7.000.000,00 |
| 14. | F/P 01751-003-000 - Projekt "Financiranje vodno-komunalne infrastrukture" | CEB | EUR | 750.000,00 |
| 15. | F/P 01751-004-000 - Projekt "Financiranje vodno-komunalne infrastrukture" | CEB | EUR | 1.500.000,00 |
| 16. | LD 01845-001-000 - Projekt zaštite od poplava | CEB | EUR | 1.492.500,00 |
| 17. | LD 01845-002-000 - Projekt zaštite od poplava | CEB | EUR | 4.633.099,99 |
| 18. | LD 01845-003-000 - Projekt zaštite od poplava | CEB | EUR | 2.800.000,00 |
| 19. | LD 01845-004-000 - Projekt zaštite od poplava | CEB | EUR | 6.019.444,46 |
| 20. | LD 01845-005-000 - Projekt zaštite od poplava | CEB | EUR | 6.726.633,35 |
| 21. | LD 2056-001-000 - Podrška mjerama u Republici Hrvatskoj, povezanih s pandemijom bolesti COVID-19 – instrument financiranja javnog sektora | CEB | EUR | 150.000.000,00 |
| 22. | LD 2056-002-000 - Podrška mjerama u Republici Hrvatskoj, povezanih s pandemijom bolesti COVID-19 – instrument financiranja javnog sektora | CEB | EUR | 50.000.000,00 |
| **UKUPNO** |  | **CEB** | **EUR** | **250.490.496,70** |
|  |  |  |  |  |
| 23. | 75980-HR IFL FS - Projekt unapređenja hitne medicinske pomoći i investicijskog planiranja u zdravstvu | IBRD | EUR | 9.887.626,73 |
| 24. | 76400-HR IFL FS - Projekt zaštite od onečišćenja voda na priobalnom području 2 | IBRD | EUR | 0,00 |
| 25. | 78460-HR IFL FS DPL - Zajam za razvojnu politiku u fiskalnom, socijalnom i financijskom sektoru | IBRD | EUR | 200.000.000,00 |
| 26. | 78880-HR IFL FS - Projekt potpore pravosudnom sektoru | IBRD | EUR | 16.702.650,32 |
| 27. | 80210-HR IFL FS - Projekt integracije u EU Natura 2000 | IBRD | EUR | 9.821.308,28 |
| 28. | 80630-HR IFL FS ERDPL - Zajam za razvojnu politiku gospodarskog oporavka | IBRD | EUR | 150.000.000,00 |
| 29. | 80860-HR IFL FS - Projekt implementacije integriranog sustava zemljišne administracije | IBRD | EUR | 8.134.390,93 |
| 30. | 83640-HR IFL FS ERDPL 2 - Drugi zajam za razvojnu politiku gospodarskog oporavka | IBRD | EUR | 150.000.000,00 |
| 31. | 83650-HR IFL FS - Program poboljšanja kvalitete i djelotvornosti pružanja zdravstvenih usluga | IBRD | EUR | 42.065.689,11 |
| 32. | 87490-HR IFL FS - Projekt modernizacije i restrukturiranja cestovnog sektora | IBRD | EUR | 8.153.441,15 |
| 33. | 89000-HR IFL FS - Dodatno financiranje Projekta implementacije integriranog sustava zemljišne administracije | IBRD | EUR | 13.747.364,73 |
| 34. | 90570-HR IFL FS - Projekt učinkovitog pravosuđa za bolje poslovno okruženje | IBRD | EUR | 53.715.356,65 |
| 35. | 91270-HR IFL FS - Projekt oporavka nakon potresa i jačanja pripravnosti javnog zdravstva | IBRD | EUR | 19.370.239,00 |
| 36. | 91350-HR IFL FS - Zajam za razvojnu politiku za odgovor na krizu i podršku oporavku | IBRD | EUR | 275.900.000,00 |
| 37. | 93030-HR IFL VS - Projekt „Hrvatska: Ususret održivom, pravednom i učinkovitom obrazovanju“ | IBRD | EUR | 2.744.265,00 |
| 38. | 85020-HR IFL VS - Projekt održivih hrvatskih željeznica u Europi | IBRD | EUR | 34.551.670,53 |
| 39. | 95580-HR IFL VS - Projekt "Digitalne, inovativne i zelene tehnologije" | IBRD | EUR | 500.000,00 |
| **UKUPNO** |  | **IBRD** | **EUR** | **995.294.002,43** |
| **SVEUKUPNO** | | | **EUR** | **1.245.784.499,13** |

Bilješka 27.

Šifra 2614 Obveza za kredite i zajmove od institucija i tijela EU

Iznos od 2.376.892.484,64 eura na dan 31. prosinca 2023. godine odnosi se na obveze za zajmove od institucija i tijela EU.

Stanje obveza u iznosu od 2.343.732.163,56 eura odnosi se na zajmove EIB, privremenu potporu Europske komisije radi smanjenja rizika od nezaposlenosti u izvanrednoj situaciji nakon izbijanja bolesti COVID-19 (SURE) te obveze prema EIB za aktivirano jamstvo za Paneuropski jamstveni fond. U navedenom iznosu, najznačajniji dio obveza odnosi se na stanje obveze za zajmove Europske investicijske banke (EIB) i privremene potpore Europske komisije radi smanjenja rizika od nezaposlenosti u izvanrednoj situaciji nakon izbijanja bolesti COVID-19 (SURE) u iznosu od 1,57 milijardi eura. Analitički prikaz ovih zajmova daje se u Tablici 14.

Dodatno, Ministarstvo financija je korisnik financijskih instrumenata u okviru NPOO koji su namijenjeni kreditiranju mikro, malih i srednjih poslovnih subjekata. U provedbi kreditiranja HBOR je u ulozi posrednika u doznačavanju kredita iz financijskih instrumenata krajnjim primateljima kredita (mikro, malim i srednjim poslovnim subjektima). U 2022. godini Ministarstvo financija isplatilo je HBOR-u sredstva za dodjele kredita po ovoj osnovi. Sukladno Eurostatovom priručniku o državnom deficitu i dugu u dijelu koji regulira postupanja po financijskim instrumentima, korisnik financijskih instrumenata isplaćena sredstva evidentira i kao obavezu prema EU, a ne kao prihod države ako je korisnik tijelo u sustavu opće države. Ministarstvo financija je stoga kao korisnik financijskih instrumenata isplaćen iznos za dodjelu kredita po osnovi financijskih instrumenata evidentiralo kao obvezu prema EU. Prema navedenom Priručniku, obveze po toj osnovi prema tijelima EU smanjuju se u slučaju kada krajnji primatelji ne mogu vratiti zajam odnosno kredit, i u tom se slučaju za taj iznos priznaje prihod od EU. Po ovoj osnovi, stanje obaveza na 31. prosinca 2023. iznosi 33.180.702,05 eura.

**Tablica 14. Pregled obveza za kredite i zajmove od institucija i tijela EU**

|  |  |  |  |  |
| --- | --- | --- | --- | --- |
| **Red. broj** | **Namjena** | **Banka** | **Valuta** | **Stanje obveza na 31.12.2023.** |
| 1. | FINo. 22.165 - Projekt "Obnove komunalne infrastrukture na područjima od posebne državne skrbi" (5 tranši) | EIB | EUR | 8.339.980,96 |
| 2. | FINo. 22.881 - Okvirni višesektorski zajam za komunalnu infrastrukturu za Projekt - "Integralni razvoj lokalne zajednice" (6 tranši) | EIB | EUR | 40.313.333,52 |
| 3. | FINo. 25.749 - Projekt sufinanciranja EU IPA ISPA 2007-2011. (5 tranši) | EIB | EUR | 142.093.040,58 |
| 4. | FINo. 31.146 - Projekt razvoja infrastrukture na otocima i u priobalju (1 tranša) | EIB | EUR | 4.666.666,70 |
| 5. | FINo. 31.176 - Projekt "Financiranje vodno-komunalne infrastrukture" (3 tranše) | EIB | EUR | 8.825.548,53 |
| 6. | FINo. 84.395 - Projekt nacionalnog sufinanciranja EU fondova u razdoblju od 2014. - 2020. godine (2 tranše) | EIB | EUR | 269.250.000,00 |
| 7. | FINo. 89.118 - Projekt nacionalnog sufinanciranja EU fondova u razdoblju od 2014. - 2020. godine / B (2 tranše) | EIB | EUR | 300.000.000,00 |
| **UKUPNO** |  | **EIB** | **EUR** | **773.488.570,29** |
| 8. | Privremena potpora radi smanjenja rizika od nezaposlenosti u izvanrednoj situaciji nakon izbijanja bolesti COVID-19 (SURE) - I. tranša | EK | EUR | 340.000.000,00 |
| 9. | Privremena potpora radi smanjenja rizika od nezaposlenosti u izvanrednoj situaciji nakon izbijanja bolesti COVID-19 (SURE) - II. tranša | EK | EUR | 170.000.000,00 |
| 10. | Privremena potpora radi smanjenja rizika od nezaposlenosti u izvanrednoj situaciji nakon izbijanja bolesti COVID-19 (SURE) - III. tranša | EK | EUR | 510.000.000,00 |
| 11. | Privremena potpora radi smanjenja rizika od nezaposlenosti u izvanrednoj situaciji nakon izbijanja bolesti COVID-19 (SURE) - IV. tranša | EK | EUR | 550.000.000,00 |
| **UKUPNO** |  | **EK** | **EUR** | **1.570.000.000,00** |
| 12. | Pristupanje Republike Hrvatske Paneuropskom jamstvenom fondu kao odgovor na COVID-19 koji se pokreće u okviru Europske investicijske banke, kao dio odgovora EU na ekonomsku krizu izazvanu COVID-19 pandemijom | EIB | EUR | 243.593,27 |
| **UKUPNO** |  | **EIB** | **EUR** | **243.593,27** |
| **SVEUKUPNO** | | | **EUR** | **2.343.732.163,56** |

Bilješka 28.

Šifra 2615 Obveze za zajmove od inozemnih vlada u EU

Iznos od 35.108.766,40 eura na dan 31. prosinca 2023. godine čine obveze za zajmove od inozemnih vlada u EU čija analitika je dana u Tablici 15.

Obveza za zajam u iznosu od 34.960.093,67 eura odnosi se na zajam koji je 1956. godine odobren Narodnoj banci Jugoslavije, a čiji je dio temeljem sporazuma o preuzimanju duga po Pariškom klubu prema vjerovniku Saveznoj Republici Njemačkoj, preuzela Republika Hrvatska u iznosu od originalno 68.376.000 DEM beskamatno s dospijećem 10. ožujka 2055. godine.

**Tablica 15. Pregled obveza za zajmove od inozemnih vlada u EU**

|  |  |  |  |
| --- | --- | --- | --- |
| **Red. broj** | **Namjena** | **Valuta** | **Stanje obveza na 31.12.2023.** |
| 1. | Kraljevina Belgija Loan | EUR | 148.672,73 |
| 2. | Paris Club - 2055 | EUR | 34.960.093,67 |
|  | **UKUPNO** | **EUR** | **35.108.766,40** |

Bilješka 29.

Šifra 29 Odgođeno plaćanje rashoda i prihodi budućih razdoblja

Na šifri 29 *Odgođeno plaćanje rashoda i prihodi budućih razdoblja* na dan 31. prosinca 2023. godine iskazan je iznos od 2.142.984.278,90 eura koji se odnosi na:

* unaprijed naplaćene prihoda iz Nacionalnog plana za oporavak i otpornost u iznosu od 2.073.774.581,68 eura,
* odgođeno priznavanje prihoda za premiju na obveznice u iznosu od 60.484.707,11 eura,
* odgođeno priznavanje prihoda za premiju za instrument SURE Europske unije u iznosu od 8.724.400,00 eura.

Unaprijed naplaćeni prihodi iz Nacionalnog plana za oporavak i otpornost u iznosu od 2.073.774.581,68 eura odnose se na sredstva koja su Republici Hrvatskoj uplaćena iz sredstava Mehanizma za oporavak i otpornost. Europska komisija isplaćuje predmetna sredstava u obliku predujma i tranši bespovratne pomoći. Tranše bespovratne pomoći Europska komisija isplaćuje na temelju zahtjeva za plaćanje kojima prethodi ispunjenje unaprijed utvrđenih pokazatelja u pogledu uspješnosti i provedbi ulaganja i reformi u područjima javne uprave, pravosuđa, socijalne politike, zapošljavanja, obrazovanja, vještina, energije i energetske učinkovitosti, upravljanja vodama i povezanosti. Doznačena sredstava iz pojedine tranše koriste se za financiranje ulaganja čiji su troškovi nastali ili će nastati tijekom provedbe odnosno do kraja 2026. godine.

U financijskom izvještaju državnog proračuna doznačena sredstva putem tranši evidentiraju se kao unaprijed naplaćeni prihodi.

Bilješka 30.

Šifra 991 i 996 Izvanbilančni zapisi

Na dan 31. prosinca 2023. godine na izvanbilančnim zapisima evidentiran je iznos od 9.498.211.931,95 eura, a odnosi se na izvanbilančnu evidenciju:

* jamstava 4.028.417.708,35
* međunarodnih zajmova danih uz državno jamstvo 2.732.546.070,90
* potencijalne obveze po sudskim sporovima Ministarstva financija

- bivšeg Fonda za naknadu oduzete imovine 278.923,68

* financijskih instrumenata iz Nacionalnog plana oporavka i otpornosti 112.814.387,73
* kapitala na poziv 4.766.262.186,63
* dionica i udjela danih na upravljanje (HZZMO) i 160.404.004,12

ostale pravne osobe od strateškog interesa

Podaci o potencijalnim obvezama po sudskim sporovima razvrstani prema organizacijskoj klasifikaciji državnog proračuna daju se u Dodatku 1. Iskazani su u financijskim izvještajima proračunskih korisnika državnog proračuna razine 11, pa se stoga ne iskazuju u financijskom izvještaju državnog proračuna (razina 13).

**Obvezne Bilješke uz Bilancu**

Pravilnikom o financijskom izvještavanju u proračunskom računovodstvu (Narodne novine, br. 37/22) u članku 15. propisan je sadržaj obveznih Bilješki uz Bilancu.

Obvezne Bilješke uz Bilancu jesu:

1. Popis ugovornih odnosa i slično koji uz ispunjenje određenih uvjeta, mogu postati obveza ili imovina (dana kreditna pisma, hipoteke i slično) i
2. Popis sudskih sporova u tijeku.

Popisi iz točke 1. i 2. daju se u privitku.

# BILJEŠKE UZ IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA

Bilješka 1.

U Obrascu P-VRIO evidentirane su sljedeće promjene:

|  |  |  |  |
| --- | --- | --- | --- |
| **Opis knjiženja** | **Iznos** | **smanjenje/ povećanje** | **Šifra u izvještaju P-VRIO** |
| Promjena u obujmu financijske imovine - Potraž.za dane zajmove (FRZ) | 15.725.011,97 | smanjenje obujma imovine | P026 |
| Promjena u obujmu financijske imovine - Potraž.za prihode poslovanja (kamate na dane zajmove FRZ) | 5.304.806,99 | smanjenje obujma imovine | P029 |
| Promjena u obujmu financijske imovine - Potraž.za prihode poslovanja (ŽUBA) | 29.382,09 | smanjenje obujma imovine | P029 |
| Promjene u obujmu financijske imovine - Potraž.za prihode poslovanja (klasificirani podatak) | 33.547.296,96 | smanjenje obujma imovine | P029 |
| Promjene u vrijednosti financijske imovine - Dionice i udjeli u glavnici (IDA članski kapital) | 23.841,02 | povećanje vrijednosti imovine | P013 |
| Promjena u vrijednosti financijske imovine - Dionice i udjeli u glavnici (udjeli u pravnim osobama od posebnog interesa za Republiku Hrvatsku) | 168.500.097,03 | povećanje vrijednosti imovine | P013 |
| Promjena u obujmu financijske imovine - Dionice i udjeli u glavnici (udjeli u pravnim osobama od posebnog interesa za Republiku Hrvatsku) | 5.376.638.389,12 | povećanje obujma imovine | P028 |

**BILJEŠKE UZ IZVJEŠTAJ O RASHODIMA PREMA FUNKCIJSKOJ KLASIFIKACIJI**

Bilješka 1.

U Obrascu RAS-funkcijski iskazani su rashodi razreda 3 i 4 prema funkcijama za koje su utrošeni.

Iznosi navedeni u Obrascu RAS-funkcijski odgovaraju ukupno iskazanim rashodima u Obrascu PR-RAS na šifri *3* *Rashodi poslovanja*, umanjenom za iznos na šifri *367 Prijenosi proračunskim korisnicima iz nadležnog proračuna za financiranje redovne djelatnosti*, i šifri *4 Rashodi za nabavu nefinancijske imovine*. Iznos rashoda državnog proračuna iskazan u okviru podskupine 367 *Prijenosi proračunskim korisnicima iz nadležnog proračuna za financiranje redovne djelatnosti* ne iskazuje se u Izvještaju o rashodima prema funkcijskoj klasifikaciji državnog proračuna s obzirom na to da je iskazan u izvještajima proračunskih korisnika o rashodima prema funkcijskoj klasifikaciji.

U Zagrebu, 28. veljače 2024.

Osoba za kontakt: Martina Štefković

Telefon: 01/ 4591-196

**MINISTAR FINANCIJA**

**dr. sc. Marko Primorac**